AN COIMISIÚN EORPACH An Bhruiséil,18.9.2020 COM(2020) 569 final 2020/0260(NLE) Togra le haghaidh RIALACHÁN ÓN gCOMHAIRLE maidir leis an gComhghnóthas Ríomhaireachta Ardfheidhmíochta Eorpach a bhunú {SWD(2020) 179 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Acmhainn mórthábhachta i gclaochlú digiteach na sochaí is ea an Ríomhaireacht Ardfheidhmíochta, is é sin córais ríomhaireachta (“sár‑ríomhairí”) a bhfuil cumhacht ríomhaireachta thar a bheith ard iontu, ríomhairí a bhfuil réiteach acu ar fhadhbanna móra ríchasta. Sin iad is “inneall” cumhachta don geilleagar sonraí, agus is féidir leo teicneolaíochtaí tábhachtacha a chumasú, an intleacht shaorga (IS), an anailísíocht sonraí agus an chibearshlándáil mar shampla, d’fhonn leas a bhaint as poitéinseal ollmhór na mórshonraí. Tá an Ríomhaireacht Ardfheidhmíochta ag cur ar a gcumas d'earnálacha tionsclaíochta go leor a bheith nuálach agus dul i dtreo táirgí agus seirbhísí is airde luach, agus an cosán a leagan amach chun feidhmchláir nua a fhorbairt le haghaidh an tionscail i gcomhar le hardteicneolaíochtaí digiteacha eile. Is rudaí riachtanacha feidhmchláir agus bonneagair ríomhaireachta ardfheidhmíochta i mbeagnach gach réimse taighde, idir an fhisic bhunúsach agus an bithleigheas, d’fhonn tuiscint eolaíoch níos doimhne fháil agus chun dul chun cinn a dhéanamh. Is uirlis riachtanach í an Ríomhaireacht Ardfheidhmíochta freisin do thaighdeoirí agus do lucht déanta beartas chun dul i ngleic le mórdhúshláin na sochaí, idir an t‑athrú aeráide, an fhorbairt chliste ghlas, an talmhaíocht inbhuanaithe, leigheas pearsantaithe, agus bainistiú géarchéimeanna. Sampla an‑ábhartha is ea an phaindéim COVID‑19, nuair is minic úsáid á baint as Ríomhaireacht Ardfheidhmíochta, i gcomhar le hintleacht shaorga, chun le drugaí nua a thabhairt ar an saol gan mhoill, leathadh an víris a thuar, acmhainní leighis atá gann a phleanáil agus a leithdháileadh, agus éifeachtacht na mbeart imshrianta agus cúrsaí i ndiaidh na paindéime a mheas. As seo go ceann cúpla bliain, an ról ceannasach a bheidh ag an Eoraip sa gheilleagar sonraí, a sármhaitheas san eolaíocht, agus a hiomaíochas i gcúrsaí tionsclaíochta, is ar a cumas i leith na nithe seo a leanas a bheidh sin ar fad ag brath: príomhtheicneolaíochtaí sa ríomhaireacht ardfheidhmíochta a fhorbairt, rochtain a sholáthar ar bhonneagar, sonraí de scoth an domhain a chaomhnú maille leis an sármhaitheas sa ríomhaireacht atá ar a toil faoi láthair aici. Ionas go dtarlóidh sé sin, is rud riachtanach cur chuige straitéiseach uile‑Eorpach a bheith ann. Bunaíodh an Comhghnóthas Ríomhaireachta Ardfheidhmíochta Eorpach i mí Dheireadh Fómhair 2018 mar chreat dlíthiúil agus mar chreat airgeadais, ag comhthiomsú acmhainní ón Aontas Eorpach, ó 32 thír, agus ó dhá Bhall Phríobháideacha: an tArdán Teicneolaíochta Eorpach um Ríomhaireacht Ardfheidhmíochta agus Big Data Value Association (BDVA). Go nuige seo, d’úsáid an Comhghnóthas cistí as an gCreat Airgeadais Ilbhliantúil 2014–2020 dá chuid infheistíochtaí straitéiseacha. Tar éis a bheith ag feidhmiú le 20 mí, tá an infheistíocht fhoriomlán i Ríomhaireacht Ardfheidhmíochta ar leibhéal Eorpach méadaithe go substaintiúil aige agus tá sé ag tosú ag obair chun a mhisean a chur i gcrích, is é sin seasamh na hEorpa mar chumhacht cheannasach na Ríomhaireachta Ardfheidhmíochta a chur ar ais. Faoi dheireadh na bliana 2020, cuirfidh sé bonneagar sár‑ríomhaireachta agus sonraí den chéad scoth ag obair a mbeidh fáil ag úsáideoirí poiblí agus príobháideacha ar fud na hEorpa air. Tá na hinfheistíochtaí a dhéanann sé ag tabhairt tacaíochta freisin do Lárionaid Inniúlachta um Ríomhaireacht Ardfheidhmíochta ar fud na hEorpa, a áirithíonn go bhfuil Ríomhaireacht Ardfheidhmíochta ar fáil go forleathan san Aontas agus a sholáthraíonn seirbhísí agus acmhainní sonracha don nuálaíocht tionsclaíche (lena n‑áirítear FBManna) agus forbairt scileanna sa Ríomhaireacht Ardfheidhmíochta, agus taighde agus nuálaíocht i gcrua‑earraí criticiúla Ríomhaireachta Ardfheidhmíochta agus teicneolaíochtaí agus feidhmchláir bogearraí. Méadófar leis sin cumas an Aontais Eorpaigh teicneolaíocht nuálach a tháirgeadh sa Ríomhaireacht Ardfheidhmíochta. Leagadh síos sprioc sa Rialachán ón gComhairle maidir leis an gComhghnóthas Ríomhaireachta Ardfheidhmíochta Eorpach a bhunú in 2018 chun an chéad teorainn eile sár‑ríomhaireachta a shroicheadh, feidhmíocht eicsea‑scála, i.e. córais ríomhaireachta atá ábalta níos mó ná aon trilliún (1018) oibríocht in aghaidh an tsoicind a chur i gcrích, faoi na blianta 2022 go dtí 2023. Thiocfadh an méadú sin ar chumhacht ríomhaireachta ó úsáid ríomhairí candamacha agus ó bhogadh chuig teicneolaíochtaí iar‑eacsascálaithe freisin. Leanann an Rialachán atá beartaithe ar aghaidh go bunúsach leis an tionscnamh reatha a bunaíodh faoi Rialachán (AE) 2018/1488 ón gComhairle, ag tabhairt modhnuithe isteach chun an Rialachán a chur in oiriúint do na chéad Chláir eile den chreat airgeadais ilbhliantúil, ach chun tosaíochtaí an Choimisiúin a léiriú freisin, agus a chur ar chumas an Chomhghnóthais cistiú ó na cláir nua den chreat airgeadais ilbhliantúil a úsáid le haghaidh 2021–2027. Is iad na cláir sin Fís Eorpach, an Clár don Eoraip Dhigiteach agus an tSaoráid um Chónascadh na hEorpa. Beidh an cistiú sin riachtanach don Eoraip chun an chéad teorainn sár‑ríomhaireachta eile seo den ríomhaireacht eicsea‑scála a bhaint amach. Tabharfaidh sé deis chun an tAontas a fheistiú le seirbhís sár‑ríomhaireachta agus ríomhaireachta candamaí agus bonneagar sonraí den chéad scoth a bheidh cónasctha, slán agus hipearnasctha, agus na teicneolaíochtaí, na feidhmchláir agus na scileanna riachtanacha a fhorbairt chun cumais eacsascálaithe a bhaint amach, a mheastar a tharlóidh timpeall ar 2023–2025 agus iar‑eacsascálaithe thart ar 2025–2027, agus éiceachóras nuálaíochta den chéad scoth sa Ríomhaireacht Ardfheidhmíochta agus sa ríomhaireacht chandamach san Eoraip á chur chun cinn ag an am céanna. Toisc nach bhfuil aon athrú ar phríomhspreagthóirí agus ar phríomhchuspóirí an Chomhghnóthais Ríomhaireachta Ardfheidhmíochta Eorpaigh ó bunaíodh é, tá an Measúnú Tionchair a foilsíodh i mí Eanáir 2018 fós bailí. Ina theannta sin, cuireadh na cuspóirí maidir le Ríomhaireacht Ardfheidhmíochta san áireamh sa Mheasúnú Tionchair a bhí ag gabháil leis an togra maidir le Rialachán ó Pharlaimint na hEorpa agus ón gComhairle lenar bunaíodh an clár don Eoraip Dhigiteach don tréimhse 2021–2027. Dá réir sin, tá Doiciméad Inmheánach Oibre (SWD) ag gabháil le togra an Choimisiúin le haghaidh Rialacháin nua EuroHPC, ina dtugtar achoimre ar an bhfianaise a bailíodh ó 2018. Déantar anailís sa Doiciméad Inmheánach Oibre ar éabhlóid na bpríomhspreagthóirí socheacnamaíocha agus teicneolaíochta agus ar riachtanais úsáideoirí a dhéanann difear d’éabhlóid na mbonneagar, na dteicneolaíochtaí agus na bhfeidhmchlár Ríomhaireachta Ardfheidhmíochta agus sonraí sa todhchaí san Aontas Eorpach agus ar fud an domhain, agus tosaíochtaí polaitiúla an Aontais le haghaidh 2020–2025 á gcur san áireamh. Cuirtear na figiúirí is déanaí ón margadh Ríomhaireachta Ardfheidhmíochta i láthair ann agus tugtar achoimre ar na príomhcheachtanna a foghlaimíodh ó ghníomhaíocht an Chomhghnóthais go dtí seo. Déantar cur síos ann ar an ról a bheidh ag an Ríomhaireacht Ardfheidhmíochta sa ghar‑thodhchaí le haghaidh chlaochlú digiteach na hEorpa, agus chun spás sonraí Eorpach aonair a chruthú. Ar deireadh, tugtar fianaise ar thábhacht ghníomhaíocht an Chomhghnóthais Ríomhaireachta Ardfheidhmíochta Eorpaigh, agus an tionchar a bheidh aige má leantar leis ar líon méadaithe teicneolaíochtaí agus feidhmchlár criticiúil as seo go ceann deich mbliana, go háirithe an tsármhaitheas Eorpach i dteicneolaíochtaí próiseálaí ísealchumhachta agus san intleacht shaorga. Cén chaoi a bhfeidhmeoidh an Comhghnóthas Ríomhaireachta Ardfheidhmíochta Eorpach? Is é misean an Chomhghnóthais Ríomhaireachta Ardfheidhmíochta Eorpaigh atá beartaithe ná forbairt a dhéanamh ar mhisean an Chomhghnóthais Ríomhaireachta Ardfheidhmíochta Eorpaigh a bunaíodh i mí Dheireadh Fómhair 2018. Níl na cuspóirí fadtéarmacha modhnaithe go bunúsach, i.e. bonneagar Ríomhaireachta Ardfheidhmíochta agus sonraí den chéad scoth a úsáid agus a oibriú, agus sár‑éiceachóras Ríomhaireachta Ardfheidhmíochta Eorpaí a fhorbairt agus a chur chun cinn. Cuirtear an bhéim ar an ré eacsascálaithe a bhaint amach agus leathnú amach chuig cuir chuige nua den Ríomhaireacht Ardfheidhmíochta bunaithe ar theicneolaíochtaí candamacha. Tá gníomhaíocht an Chomhghnóthais atá beartaithe bunaithe timpeall ar chúig phríomhcholún: (a)Bonneagar: Leanfaidh an colún ag díriú ar bhonneagar sár‑ríomhaireachta den chéad scoth a fháil. Leathnaíodh a chuid gníomhaíocht áfach ní hamháin chun fáil, úsáid, agus oibriú bonneagair sár‑ríomhaireachta den chéad scoth a áireamh, ach bonneagar ríomhaireachta candamaí freisin. (b)Cónaidhm seirbhísí sár‑ríomhaireachta: Is colún nua é seo. Cumhdófar gníomhaíocht leis chun rochtain néalbhunaithe a sholáthar ar fud an Aontais ar acmhainní agus ar sheirbhísí sár‑ríomhaireachta, ríomhaireachta candamaí agus sonraí, atá cónasctha agus slán, ar fud na hEorpa le haghaidh úsáideoirí poiblí agus príobháideacha. Áireofar tacaíocht d’idirnasc na n‑acmhainní Ríomhaireachta Ardfheidhmíochta, ríomhaireachta candamaí agus sonraí leis an gcolún. A n‑idirnasc le spásanna coiteanna sonraí Eorpacha agus le bonneagair néil chónasctha an Aontais agus, forbairt, fáil agus oibriú ardáin le haghaidh soláthar seirbhíse néalbhunaithe rianúil, cónasctha agus slán de sheirbhís sár‑ríomhaireachta agus ríomhaireachta candamaí agus bonneagar sonraí. (c)Teicneolaíocht: Leanfaidh an colún seo ag tabhairt tacaíochta do chlár oibre uaillmhianach taighde agus nuálaíochta chun éiceachóras sár‑ríomhaireachta nuálach den chéad scoth a fhorbairt. Tacóidh an colún le teicneolaíochtaí crua‑earraí agus bogearraí, agus a gcomhtháthú i gcórais ríomhaireachta, ag cumhdach an tslabhra luacha eolaíoch agus tionsclaíoch iomláin. Ina theannta sin, tacóidh sé leis na teicneolaíochtaí agus leis na córais a bheidh de dhíth chun córais sár‑ríomhaireachta chlasaicí a idirnascadh agus a oibriú le teicneolaíochtaí ríomhaireachta comhlántacha eile, go háirithe ríomhaireacht néaramorfach nó chandamach. (d)Feidhmchláir: Bhí an colún seo mar chuid de cholún teicneolaíochta an Chomhghnóthais Ríomhaireachta Ardfheidhmíochta Eorpaigh a bunaíodh i mí Dheireadh Fómhair 2018. Tá sé as féin anois, áfach, ionas go dtabharfar aitheantas don tábhacht atá tugtha dó i rith na mblianta, go háirithe an leathnú amach chuig feidhmeanna atá ábhartha ar bhonn tionsclaíoch. Tacóidh an colún seo le gníomhaíocht chun an sármhaitheas a bhaint amach agus seasamh ceannasach reatha na hEorpa i bpríomh‑fheidhmchláir ríomhaireachta agus sonraí agus cód le haghaidh na heolaíochta, an tionscail (lena n‑áirítear FBManna) agus na hearnála poiblí a chothú, lena n‑áirítear tacaíocht do Lárionaid Sármhaitheasa i bhfeidhmchláir Ríomhaireachta Ardfheidhmíochta. (e)Úsáid agus scileanna leathnaithe: Bhí an colún seo mar chuid de cholún teicneolaíochta an Chomhghnóthais Ríomhaireachta Ardfheidhmíochta Eorpaigh roimh seo a bunaíodh i mí Dheireadh Fómhair 2018, agus a chuaigh i ngleic go príomha le Lárionaid Náisiúnta Inniúlachta um Ríomhaireacht Ardfheidhmíochta a chruthú agus iad a líonrú. Mar sin féin, tá sé as féin anois ionas go dtabharfar aitheantas don tábhacht atá tugtha dó i rith na mblianta, go háirithe mar gheall ar an rannpháirteachas sa tosaíocht Scileanna Digiteacha den Chlár don Eoraip Dhigiteach. Díreoidh an colún seo ar ghníomhaíocht chun an sármhaitheas a chothú in úsáid agus scileanna sár‑ríomhaireachta, ríomhaireachta candamaí, agus sonraí. Beidh sé mar aidhm aige an úsáid eolaíoch agus thionsclaíoch a bhaintear as acmhainní sár‑ríomhaireachta agus as feidhmchláir sonraí a leathnú, agus rochtain agus úsáid thionsclaíoch as bonneagair sár‑ríomhaireachta agus sonraí i gcomhair na nuálaíochta a chothú, agus iad a chur in oiriúint do riachtanais tionsclaíochta; agus, chun pobal eolaíoch eolach ceannródaíoch agus lucht oibre oilte a sholáthar don Eoraip.

Is mar seo a leanas atá ballraíocht an Chomhghnóthais atá beartaithe: –baill phoiblí: an tAontas (a mbeidh an Coimisiún mar ionadaí dó) agus na Ballstáit agus na tíortha atá bainteach le Fís Eorpach, an Clár don Eoraip Dhigiteach agus an tSaoráid um Chónascadh na hEorpa ar mian leo a bheith rannpháirteach (Stáit Rannpháirteacha). Is faoi Bhallstáit agus Tíortha Comhlachaithe eile dul isteach sa chomhghnóthas. –baill phríobháideacha: tá siad sin fós mar an gcéanna leo sin a bhí i Rialachán (AE) 2018/1488 ón gComhairle – Ardán Teicneolaíochta Eorpach um Ríomhaireacht Ardfheidhmíochta agus cumainn tionsclaíochta BDVA. Tá rialachas agus leithdháileadh chearta vótála an Chomhghnóthais atá beartaithe fós comhionann leis na cinn a sainíodh i Rialachán (AE) 2018/1488 ón gComhairle. Leanfaidh an Comhghnóthas Ríomhaireachta Ardfheidhmíochta Eorpach ag cur plean oibre straitéiseach na Ríomhaireachta Ardfheidhmíochta chun feidhme mar a shainítear sna cláir oibre straitéiseacha ilbhliantúla i gcomhair taighde agus nuálaíochta arna bhforbairt ag Grúpa Comhairleach Taighde agus Nuálaíochta EuroHPC agus ag Grúpa Comhairleach Bonneagair EuroHPC (INFRAG), arna chomhlánú ag Clár Oibre Taighde Straitéisigh Bhaill Phríobháideacha EuroHPC, d’fhonn éiceachóras na Ríomhaireachta Ardfheidhmíochta a bhunú. Bheadh ranníocaíocht airgeadais an Aontais leis an gComhghnóthas faoin gcreat airgeadais ilbhliantúil 2021–2027 cothrom le EUR [XXXX ], á mheaitseáil le méid chothrom ar a laghad den ranníocaíocht iomlán ó na Stáit Rannpháirteacha agus ó Bhaill Phríobháideacha an Chomhghnóthais Ríomhaireachta Ardfheidhmíochta Eorpaigh. Bainfidh an Comhghnóthas úsáid as na cistí sin go príomha chun a chuid gníomhaíochta a chur chun feidhme faoi na cúig cholún a bhfuil tuairisc orthu thuas. D’áireofaí iad seo a leanas leis na príomhthorthaí a mbeifí ag súil leo don Chomhghnóthas Ríomhaireachta Ardfheidhmíochta Eorpach sna chéad deich mbliana eile: –Bonneagar Ríomhaireachta Ardfheidhmíochta agus sonraí Eorpach atá cónasctha, slán agus hipearnasctha le sár‑ríomhairí meán‑raoin agus dhá chóras eicseascálaithe den chéad scoth ar a laghad agus dhá chóras iar‑eicseascálaithe den chéad scoth (a mbeidh ceann as gach catagóir ar a laghad tógtha le teicneolaíocht Eorpach); –Bonneagair ríomhaireachta hibride lena gcomhtháthaítear ardchórais ríomhaireachta – eadhon ionsamhlóirí candamacha agus ríomhairí candamacha – i mbonneagair Ríomhaireachta Ardfheidhmíochta; –Bonneagar Ríomhaireachta Ardfheidhmíochta agus sonraí néalbhunaithe slán le haghaidh úsáideoirí príobháideacha Eorpacha; –Inniúlachtaí agus seirbhísí cumhachtaithe ag Ríomhaireacht Ardfheidhmíochta bunaithe ar spásanna sonraí poiblí Eorpacha d’eolaithe, don tionscal agus don earnáil phoiblí; –Bloic thógála teicneolaíochta den chéad ghlúin eile (crua‑earraí agus bogearraí) agus a gcomhtháthú in ailtireachtaí nuálacha Ríomhaireachta Ardfheidhmíochta le haghaidh córais eacsascálaithe agus iar‑eicseascálaithe; –Lárionaid Sármhaitheasa i bhfeidhmchláir Ríomhaireachta Ardfheidhmíochta agus tionsclú bogearraí Ríomhaireachta Ardfheidhmíochta, le halgartaim, cóid agus uirlisí nua atá barrfheabhsaithe le haghaidh glúine sár‑ríomhairí sa todhchaí; –Binsí tástála agus ardáin tionsclaíochta trialacha ar mhórscála le haghaidh feidhmchláir agus seirbhísí Ríomhaireachta Ardfheidhmíochta agus sonraí i bpríomhearnálacha tionsclaíochta; –Lárionaid Inniúlachta Náisiúnta um Ríomhaireacht Ardfheidhmíochta, ag áirithiú go mbeidh cumhdach leathan ag an Ríomhaireacht Ardfheidhmíochta san Aontas, le seirbhísí agus acmhainní sonracha i gcomhair na nuálaíochta tionsclaíche (lena n‑áirítear FBManna); –Méadú suntasach i scileanna agus fios gnó maidir le Ríomhaireacht Ardfheidhmíochta i measc lucht oibre na hEorpa; –Stór sonraí, inniúlachtaí próiseála, agus seirbhísí nua atreisithe, i réimsí leasa phoiblí ar fud na mBallstát. •Comhsheasmhacht le forálacha beartais atá sa réimse beartais cheana An 19 Feabhra 2020, ghlac an Coimisiún an Teachtaireacht “An Straitéis Eorpach maidir le Sonraí”, inar tugadh imlíne de straitéis na hEorpa le haghaidh bearta beartais agus infheistíochtaí chun tacú le forbairt an gheilleagair sonraí go ceann cúig bliana. Tarraingítear aird inti go mbeidh an Ríomhaireacht Ardfheidhmíochta agus an ríomhaireacht chandamach riachtanach chun a áirithiú go soláthrófar acmhainní ríomhaireachta go rianúil le saintréithe difriúla feidhmíochta a bheidh de dhíth chun fás agus úsáid spásanna coiteanna sonraí Eorpacha agus bonneagair néil, chónasctha, shlána chun feidhmchláir phoiblí, thionsclaíocha agus eolaíocha a uasmhéadú. An 19 Feabhra 2020, ghlac an Coimisiún freisin an Teachtaireacht “Todhchaí Dhigiteach na hEorpa a Mhúnlú”, a chuir straitéis dhigiteach na hEorpa i láthair, ag díriú ar phríomhchuspóirí lena áirithiú go gcuideoidh na réitigh dhigiteacha leis an Eoraip dul ina bealach féin i dtreo claochlú digiteach a théann chun tairbhe gach duine. I measc na príomhghníomhaíochta atá á mholadh aige tá infheistíocht a dhéanamh i dtógáil agus úsáid inniúlachtaí digiteacha comhpháirteacha ar thús cadhnaíochta, lena n‑áirítear i dteicneolaíochtaí sár‑ríomhaireachta agus i dteicneolaíochtaí candamacha, agus cáil sár‑ríomhaireachta na hEorpa a leathnú chun réitigh nuálacha a fhorbairt le haghaidh leighis, iompair agus an chomhshaoil.

•Comhsheasmhacht le beartais eile de chuid an Aontais An 10 Márta 2020 ghlac an Coimisiún an Teachtaireacht “Straitéis Nua Tionsclaíochta don Eoraip”, ina leagtar amach straitéis tionsclaíochta uaillmhianach don Eoraip chun na haistrithe dúbailte i dtreo na neodrachta aeráide agus na ceannaireachta digití a stiúradh. Cuirtear béim sa Teachtaireacht ar an tacaíocht, i measc nithe eile, d’fhorbairt príomhtheicneolaíochtaí cumasúcháin atá tábhachtach ar bhonn straitéiseach do thodhchaí thionsclaíoch na hEorpa, lena n‑áirítear Ríomhaireacht Ardfheidhmíochta agus teicneolaíochtaí candamacha. Ar deireadh, sa Teachtaireacht an 27 Bealtaine 2020 “Seo uain na hEorpa: Deisiú agus Ullmhú don Chéad Ghlúin Eile”, sainaithníodh an Ríomhaireacht Ardfheidhmíochta mar acmhainn dhigiteach straitéiseach a bheidh ina tosaíocht d’fhoinsí infheistíochta i dtéarnamh na hEorpa, amhail an tSaoráid Téarnaimh agus Athléimneachta, InvestEU, agus an tSaoráid Infheistíochta Straitéisí. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 187 agus an chéad mhír d’Airteagal 188 den Chonradh ar Fheidhmiú an Aontais Eorpaigh bunús dlí thionscnamh an Chomhghnóthais Ríomhaireachta Ardfheidhmíochta Eorpaigh. •Coimhdeacht (maidir le hinniúlacht neamheisiach) Cumhdaítear prionsabail na coimhdeachta sa Rialachán atá beartaithe ar an mbealach céanna le Rialachán (AE) 2018/1488 ón gComhairle. •Comhréireacht Comhlíontar prionsabail na comhréireachta sa Rialachán atá beartaithe ar an mbealach céanna le Rialachán (AE) 2018/1488 ón gComhairle. •An rogha ionstraime Éilítear Rialachán ón gComhairle chun Comhghnóthas ina mbíonn an tAontas rannpháirteach a chruthú agus a oibriú. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR •Comhairliúcháin leis na páirtithe leasmhara Tarraingíonn an togra ón gCoimisiún le haghaidh Rialachán nua maidir le Comhghnóthas Ríomhaireachta Ardfheidhmíochta Eorpach ó chistí chreat airgeadais ilbhliantúil 2021–2027 agus tá Doiciméad Inmheánach Oibre ag gabháil leis. Níor tháinig aon athrú ar phríomhspreagthóirí agus cuspóirí an Rialacháin nua atá beartaithe ó bunaíodh é. Dá bhrí sin, tá toradh na gcomhairliúchán leis na páirtithe leasmhara atá ag gabháil le Rialachán (AE) 2018/1488 ón gComhairle fós bailí. Deimhníodh an toradh sin tuilleadh sa chomhairliúchán leis na páirtithe leasmhara a bhí ag gabháil leis an Togra maidir le Rialachán ó Pharlaimint na hEorpa agus ón gComhairle lenar bunaíodh an clár don Eoraip Dhigiteach le haghaidh na tréimhse 2021–2027. Tógadh na céimeanna breise seo a leanas chun dul i gcomhairle leis na páirtithe leasmhara maidir leis na cuspóirí agus an cur chuige i leith gníomhaíochta a chur chun feidhme faoin gComhghnóthas nua, agus chun cuireadh a thabhairt dóibh cuidiú lena mhúnlú. Chuathas i gcomhairle leis an 32 Stát Rannpháirteacha den Chomhghnóthas reatha agus tugadh cuireadh dóibh aiseolas a chur ar fáil maidir le cuspóirí an Chomhghnóthais nua, agus maidir le simpliú cúrsaí riaracháin freisin, go háirithe maidir le lárbhainistiú na ranníocaíochtaí airgeadais. D’fhoilsigh Baill Phríobháideacha an Chomhghnóthais Ríomhaireachta Ardfheidhmíochta Eorpaigh Clár Oibre Straitéiseach i gcomhair Taighde agus Nuálaíochta, inar tugadh tuairisc ar na tosaíochtaí maidir le gníomhaíocht taighde agus nuálaíochta sa Ríomhaireacht Ardfheidhmíochta, chomh maith le gníomhaíocht a bhaineann le bonneagar, ag tarraingt aird ar thuairimí na bpobal soláthair teicneolaíochta agus anailísíochta sonraí. Mar an gcéanna, chuathas i gcomhairle leis na Baill Phríobháideacha maidir lena thosaíochtaí agus lena ghníomhaíocht sa todhchaí, agus maidir freisin lena rialachas, ranníocaíochtaí airgeadais na mBall Príobháideach agus tairbhithe na gníomhaíochta a chuirfeadh an Comhghnóthas beartaithe chun feidhme, rialacha rannpháirtíochta, agus simpliú na rialacha agus na bpróiseas riaracháin. •Bailiú agus úsáid saineolais Tá taithí ag an gCoimisiún ar Chomhghnóthais a bhunú agus a bhainistiú. Bainfidh sé tairbhe go háirithe as an taithí agus na ceachtanna a foghlaimíodh ó chur chun feidhme an Chomhghnóthais Ríomhaireachta Ardfheidhmíochta Eorpaigh. •Measúnú tionchair

Toisc nach bhfuil an Comhghnóthas Ríomhaireachta Ardfheidhmíochta Eorpach bunaithe ach ó mhí Dheireadh Fómhair 2018, tá an Measúnú Tionchair a foilsíodh i mí Eanáir 2018 a ghabhann le Rialachán (AE) 2018/1488 ón gComhairle fós bailí, toisc nár tháinig athrú substaintiúil ar na spreagthóirí ná ar na cuspóirí. •Oiriúnacht rialála agus simpliú Tá an togra seo le haghaidh Rialacháin lena mbunófar Comhghnóthas ag teacht le Treoirlínte um Rialachán Níos Fearr an Choimisiúin: go háirithe, tá sé beartaithe aige gan rialú ach amháin i gcás inar gá agus é a dhéanamh ar bhealach comhréireach. Leanann sé go dlúth an Comhghnóthas Ríomhaireachta Ardfheidhmíochta Eorpach a bunaíodh i Rialachán (AE) 2018/1488 ón gComhairle a mhéid is féidir, ag tarraingt ar thaithí a bailíodh sa chomhthéacs sin agus ag cur na n‑athruithe a tugadh isteach leis na cláir chistiúcháin Fís Eorpach, Eoraip Dhigiteach agus an tSaoráid um Chónascadh na hEorpa san áireamh. Breithnítear ann freisin i gcás inarb iomchuí forálacha an Bhunghnímh Aonair lena mbunaítear na Comhghnóthais faoi Fís Eorpach. 4.IMPLEACHTAÍ BUISÉADACHA Tharraingeodh an Comhghnóthas Ríomhaireachta Ardfheidhmíochta Eorpach a chuid cistí ó na buiséid atá á moladh ag an gCoimisiún le haghaidh gníomhaíocht Ríomhaireachta Ardfheidhmíochta sna Rialacháin lena mbunaítear Fís Eorpach, an Eoraip Dhigiteach agus an tSaoráid um Chónascadh na hEorpa. Bheadh suas le EUR [XXXX] ar an iomlán ar fáil ó na trí chlár [mar a leanas: suas le EUR 2 400 000 000 ón gClár don Eoraip Dhigiteach, suas le EUR 200 000 000 ón tSaoráid um Chónascadh na hEorpa agus suas le EUR XXXXX ó Fís Eorpach – cinnfear an buiséad ag tráth níos déanaí de réir Phleanáil agus Chlársceidealú Straitéiseach Fís Eorpach]. Meaitseálfar é sin le méid chomhionann ar a laghad ó na Stáit Rannpháirteacha, mar chuid dá gcláir náisiúnta agus réigiúnacha sa Ríomhaireacht Ardfheidhmíochta agus a gcistí struchtúracha. Ba cheart do na heintitis phríobháideacha méid de EUR [XXXX] ar a laghad a sholáthar [cinnfear an ranníocaíocht ag céim níos déanaí nuair a shaineofar buiséad Fís Eorpach de réir Phleanáil agus Chlársceidealú Straitéiseach Fís Eorpach]. Rannchuideoidh na Stáit Rannpháirteacha agus na Baill Phríobháideacha araon le costais riaracháin an Chomhghnóthais. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Tá sé beartaithe meastóireacht agus faireachán a dhéanamh ar ghníomhaíocht an Chomhghnóthais atá beartaithe, i gcomhréir leis an gclár Fís Eorpach. Cinnfear leis sin éifeachtacht an Chomhghnóthais mar ionstraim dlí agus airgeadais chun cuspóirí straitéis Ríomhaireachta Ardfheidhmíochta na hEorpa a bhaint amach, ach cinnfear freisin cé chomh héifeachtach agus atá sé ag cur le beartais an Aontais. Go háirithe, déanfar measúnú ar leibhéal rannpháirtíochta na Stát Rannpháirteach agus na mBall Príobháideach i ngníomhaíocht an Chomhghnóthais, agus mar a chuireann siad leo. Foilseoidh an Comhghnóthas beartaithe tuarascáil bhliantúil maidir le gníomhaíocht ina dtarraingeofar aird ar an ngníomhaíocht a glacadh, an caiteachas comhfhreagrach, agus fáil agus oibriú na Ríomhaireachta Ardfheidhmíochta, na ríomhaireachta candamaí agus an bhonneagair seirbhíse agus sonraí a soláthróidh agus a bheidh faoi úinéireacht an Chomhghnóthais. Déanfar measúnú ar bhaint amach na gcuspóirí ginearálta i gcoinne na bpríomhtháscairí feidhmíochta le haghaidh Comhghnóthas a fhaigheann cistiú ó Fís Eorpach agus na bpríomhtháscairí feidhmíochta atá sonrach don Chomhghnóthas Ríomhaireachta Ardfheidhmíochta Eorpach. •Míniúchán mionsonraithe ar fhorálacha sonracha an togra Bunaítear le hAirteagal 1 an Comhghnóthas Ríomhaireachta Ardfheidhmíochta Eorpach, agus sonraítear a shuíochán ann. Soláthraítear in Airteagal 2 sainmhínithe ar ‘am rochtana’, ‘tástáil inghlacthachta’, ‘lárionad inniúlachta’, ‘sár‑ríomhaire EuroHPC’, ‘eicsea‑scála’, ‘sár‑ríomhaire ardleibhéil’, ‘sár‑ríomhaire meán‑raoin’, ‘ríomhaire candamach’, ‘ionsamhlóir candamach’, ‘eintiteas óstach’, ‘comhaontú óstaigh’, ‘hipearnasctha’, ‘ranníocaíocht chomhchineáil’, ‘Stát Rannpháirteach’, ‘Ball Príobháideach’, nó ‘úsáideoir’. Sonraítear in Airteagal 3 misean agus cuspóirí an Chomhghnóthais Ríomhaireachta Ardfheidhmíochta Eorpaigh. Sonraítear in Airteagal 4 colúin ghníomhaíochtaí an Chomhghnóthais Ríomhaireachta Ardfheidhmíochta Eorpaigh. Sonraítear in Airteagal 5 ranníocaíocht airgeadais an Aontais le costais riaracháin agus oibriúcháin an Chomhghnóthais Ríomhaireachta Ardfheidhmíochta Eorpaigh le cistiú ó Fís Eorpach, ón gClárdon Eoraip Dhigiteach agus ón tSaoráid um Chónascadh na hEorpa. Sonraítear in Airteagal 6 cad iad na ranníocaíochtaí breise a d’fhéadfadh teacht ó chláir an Aontais seachas iad sin dá dtagraítear in Airteagal 5. Sonraítear in Airteagal 7 ranníocaíochtaí cistiúcháin na Stát Rannpháirteach agus na mBall Príobháideach leis na costais riaracháin agus oibriúcháin. Tagraítear in Airteagal 8 don eintiteas óstach a gcuirfidh an Comhghnóthas ar a iontaoibh na sár‑ríomhairí réamh‑eacsascálaithe a oibriú agus sonraítear an próiseas ina ndéanfar é a roghnú. Leagtar amach in Airteagal 9 ábhar an chomhaontaithe óstaigh, ag leagan síos róil agus fhreagrachtaí an eintitis óstaigh.

Foráiltear le hAirteagal 10 gur cheart gurb é an Comhghnóthas a bheadh mar úinéir ar na sár‑ríomhairí ardleibhéil a fhaigheann sé go dtí deireadh a saolré eacnamaíche, tráth a n‑aistreofar iad chuig an eintiteas óstach. Foráiltear le hAirteagal 11 gur cheart gurb é an Comhghnóthas a bheadh mar úinéir ar na ríomhairí candamacha agus na hionsamhlóirí candamacha a fhaigheann sé go dtí deireadh a saolré eacnamaíche, tráth a n‑aistreofar iad chuig an eintiteas óstach. Foráiltear le hAirteagal 12 gur cheart gurb é an Comhghnóthas a bheadh mar chomhúinéir ar na sár‑ríomhairí de ghrád tionsclaíoch a fhaigheann sé mar aon leis na Baill Phríobháideacha nó cuibhreannas comhpháirtithe príobháideacha. Foráiltear le hAirteagal 13 gur cheart gurb é an Comhghnóthas a bheadh mar chomhúinéir ar na sár‑ríomhairí meán‑raoin a fhaigheann sé in éineacht leis na heintitis óstacha. Sonraítear in Airteagal 14 an úsáid a bhainfear as na sár‑ríomhairí EuroHPC agus na coinníollacha rochtana d’úsáideoirí na sár‑ríomhairí. Sonraítear in Airteagal 15 conas a chúiteofar an Coimisiún Eorpach agus Stáit Rannpháirteacha EuroHPC as a ranníocaíocht airgeadais chun na sár‑ríomhairí réamh‑eicseascálaithe a fháil: leithdháilfear sciar den am rochtana iomlán ar gach ranníocóir i gcomhréir lena ranníocaíocht airgeadais. Sonraítear ann freisin conas a leithdháilfear am rochtana an Aontais ar na sár‑ríomhairí EuroHPC. Sonraítear in Airteagal 16 na coinníollacha faoina soláthróidh an Comhghnóthas seirbhísí tráchtála. Sonraítear in Airteagal 17 rialacha airgeadais an Chomhghnóthais; tá siad sin i gcomhréir leis an Rialachán Airgeadais.



2020/0260 (NLE) Togra le haghaidh RIALACHÁN ÓN gCOMHAIRLE maidir leis an gComhghnóthas Ríomhaireachta Ardfheidhmíochta Eorpach a bhunú TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 187 agus an chéad mhír d’Airteagal 188 de, Ag féachaint don togra ón gCoimisiún Eorpach, Ag féachaint don tuairim ó Pharlaimint na hEorpa, Ag féachaint don tuairim ó Choiste Eacnamaíoch agus Sóisialta na hEorpa, De bharr an méid seo a leanas

(1)Bunaítear Fís Eorpach – An Clár Réime um Thaighde agus um Nuálaíocht (2021–2027) le Rialachán (AE) Uimh. xxx ó Pharlaimint na hEorpa agus ón gComhairle. Féadfar codanna de Fís Eorpach a chur chun feidhme trí Chomhpháirtíochtaí Eorpacha, le comhpháirtithe ón earnáil phríobháideach agus/nó phoiblí, d’fhonn an tionchar is mó is féidir a bhaint amach ar chistiú ón Aontas agus rannchuidiú ar an mbealach is éifeachtaí le cuspóirí beartais an Aontais. (2)I gcomhréir le Rialachán (AE) Uimh. xxx ó Pharlaimint na hEorpa agus ón gComhairle agus le Cinneadh xxx ón gComhairle, féadfar tacaíocht a sholáthar do Chomhghnóthais a bhunaítear faoi chuimsiú Fís Eorpach. Níor cheart comhpháirtíochtaí den sórt sin a chur chun feidhme ach amháin nuair nach n‑éireodh le codanna eile den chlár Fís Eorpach, lena n‑áirítear foirmeacha eile de Chomhpháirtíochtaí Eorpacha, na cuspóirí a bhaint amach nó nuair nach nginfidís na tionchair ionchais is gá, agus dá mbeadh údar leo trí dhearcadh fadtéarmach agus leibhéal ard comhtháthaithe. Sonraítear na coinníollacha faoina gcruthaítear comhpháirtíochtaí den sórt sin sa Chinneadh sin. (3)Is le Rialachán (AE) Uimh. xxx ó Pharlaimint na hEorpa agus ón gComhairle a bhunaítear an clár le haghaidh na hEorpa Digití, leo sin agus le Cinneadh ón gComhairle. Tacaíonn an Clár don Eoraip Dhigiteach le cur chun feidhme na dtionscadal leasa choitinn a bhfuil sé d'aidhm acu bonneagar sár‑ríomhaireachta, candamach agus sonraí de scoth an domhain a fháil, a úsáid agus a oibriú, le cónascadh agus idirnascadh, agus leathnú na húsáide a bhaintear as seirbhísí sár‑ríomhaireachta agus le príomhscileanna a fhorbairt. (4)Bunaíodh an tSaoráid um Chónascadh na hEorpa le Rialachán (AE) Uimh. xxx ó Pharlaimint na hEorpa agus ón gComhairle. Leis an tSaoráid um Chónascadh na hEorpa, is féidir tionscadail leasa choitinn a ullmhú agus a chur chun feidhme laistigh de chreat an bheartais líonraí tras‑Eorpacha in earnálacha an iompair, na teileachumarsáide agus an fhuinnimh. Go háirithe, tacaíonn an tSaoráid um Chónascadh na hEorpa le cur chun feidhme na dtionscadal leasa choitinn sin a bhfuil sé d'aidhm acu bonneagair agus seirbhísí nua a fhorbairt agus a thógáil, nó bonneagair agus seirbhísí reatha a uasghrádú, sna hearnálacha iompair, teileachumarsáide agus fuinnimh. Cuidíonn an tSaoráid um Chónascadh na hEorpa le tacú le bonneagair nascachta digití a bhfuil leas coiteann iontu, rud a chruthaíonn buntáistí suntasacha dá bharr sin don tsochaí. (5)Cuirtear in iúl sa Teachtaireacht ón gCoimisiún an 19 Feabhra 2020 dar teideal ‘An Straitéis Eorpach maidir le Sonraí’ straitéis na hEorpa maidir le bearta beartais agus infheistíochtaí chun an geilleagar sonraí a chumasú go ceann cúig bliana. Tá béim sa straitéis ar spásanna coiteanna sonraí poiblí Eorpacha a chruthú, rud a chuirfidh dlús faoi fhás agus a chruthóidh luach. Ach tacaíocht a thabhairt do chruthú spásanna coiteanna sonraí Eorpach den sórt sin agus bonneagair néil chónasctha agus shlána d’áiritheofaí go mbeadh níos mó sonraí ar fáil le húsáid sa gheilleagar agus sa tsochaí, ach go mbeadh an smacht fós ag na cuideachtaí agus ag na daoine aonair a ghineann na sonraí sin. Is comhpháirteanna riachtanacha de sholáthar rianúil acmhainní ríomhaireachta is ea Ríomhaireacht Ardfheidhmíochta agus ríomhaireacht chandamach a bhfuil saintréithe feidhmíochta difriúla acu atá riachtanach chun fás agus saothrú spásanna coiteanna sonraí poiblí Eorpacha agus bonneagair néil chónasctha agus shlána d’fheidhmchláir phoiblí, thionsclaíocha agus eolaíocha a uasmhéadú. (6)Sa Teachtaireacht ón gCoimisiún an 19 Feabhra 2020 dar teideal “Todhchaí Dhigiteach na hEorpa a Mhúnlú”, cuirtear straitéis dhigiteach na hEorpa i láthair, ag díriú ar chúpla príomhchuspóir lena áirithiú go gcuideoidh réitigh dhigiteacha leis an Eoraip dul a bealach féin i dtreo claochlú digiteach a théann chun tairbhe na ndaoine. I measc na bpríomhghníomhaíochtaí atá á mholadh aige tá infheistíocht i dtógáil agus úsáid inniúlachtaí digiteacha comhpháirteacha ar thús cadhnaíochta, lena n‑áirítear i dteicneolaíochtaí sár‑ríomhaireachta agus i dteicneolaíochtaí candamacha, agus cáil sár‑ríomhaireachta na hEorpa a leathnú chun réitigh nuálacha a fhorbairt le haghaidh leighis, iompair agus an chomhshaoil. (7)Sa Teachtaireacht ón gCoimisiún an 10 Márta 2020 dar teideal “Straitéis Nua Tionsclaíochta don Eoraip”, léirítear straitéis uaillmhianach tionsclaíochta don Eoraip chun na haistrithe dúbailte i dtreo na neodrachta aeráide agus na ceannaireachta digití a stiúradh. Cuirtear béim sa Teachtaireacht ar an tacaíocht, i measc nithe eile, d’fhorbairt príomhtheicneolaíochtaí cumasúcháin atá tábhachtach ar bhonn straitéiseach do thodhchaí thionsclaíoch na hEorpa, lena n‑áirítear Ríomhaireacht Ardfheidhmíochta agus teicneolaíochtaí candamacha. (8)Sa Teachtaireacht ón gCoimisiún an 27 Bealtaine 2020 dar teideal “Seo í uain na hEorpa: Deisiú agus Ullmhú don Chéad Ghlúin Eile” sainaithníodh roinnt acmhainní agus inniúlachtaí digiteacha straitéiseacha inar áiríodh Ríomhairí Ardfheidhmíochta agus teicneolaíochtaí candamacha mar thosaíocht sa tSaoráid Téarnaimh agus Athléimneacha, InvestEU agus sa tSaoráid Infheistíochta Straitéisí. (9)Tá an ról ceannasach atá ag an Eoraip sa gheilleagar sonraí, a sármhaitheas san eolaíocht, agus a neart tionsclaíoch ag brath níos mó agus níos mó ar a cumas príomhtheicneolaíochtaí sa Ríomhaireacht Ardfheidhmíochta a fhorbairt, chomh maith le rochtain a sholáthar ar bhonneagair sár‑ríomhaireachta agus sonraí den chéad scoth, agus a ceannaireacht reatha i bhfeidhmchláir Ríomhaireachta Ardfheidhmíochta a chothú. Is teicneolaíocht phríomhshrutha í an Ríomhaireacht Ardfheidhmíochta le haghaidh chlaochlú digiteach gheilleagar na hEorpa, rud a chuireann ar chumas go leor earnálacha tionsclaíochta traidisiúnta dul i mbun nuálaíochta le táirgí agus seirbhísí a bhfuil luach níos airde acu. I gcomhar le hardteicneolaíochtaí digiteacha eile mar an Intleacht Shaorga, mórshonraí agus teicneolaíochtaí néil, tá an Ríomhaireacht Ardfheidhmíochta ag leagan amach an bealach i dtreo feidhmchláir nuálacha don tsochaí agus don tionscal i réimsí criticiúla don Eoraip amhail leigheas pearsantaithe, réamhaisnéis na haimsire agus athrú aeráide, forbairt agus iompar cliste agus glas, ábhair nua le haghaidh fuinneamh glas, dearadh drugaí agus tástáil fhíorúil, an talmhaíocht inbhuanaithe, nó an innealtóireacht agus an déantúsaíocht. (10)Is acmhainn straitéiseach í an Ríomhaireacht Ardfheidhmíochta i gcomhair ceapadh na mbeartas, ag cumhachtú feidhmchlár a sholáthraíonn an modh chun réitigh éifeachtúla a thuiscint agus a dhearadh chun dul i ngleic le mórán dúshlán domhanda agus i gcomhair bainistiú géarchéimeanna. Rannchuidíonn Ríomhaireacht Ardfheidhmíochta le príomhbheartais amhail an Comhaontú Glas don Eoraip ina bhfuil samhlacha agus uirlisí chun an líon méadaithe dúshláin chomhshaoil chasta a chlaochlú agus deiseanna a dhéanamh díobh i gcomhair na nuálaíochta sóisialta agus an fháis eacnamaíoch. Sampla de sin is ea an tionscnamh Ceann Scríbe: an Domhan, tionscnamh a fógraíodh sna Teachtaireachtaí ón gCoimisiún an 11 Nollaig 2019 maidir leis “an gComhaontú Glas don Eoraip”, agus an 19 Feabhra 2020 maidir leis “an straitéis Eorpach maidir le sonraí” agus maidir le “Todhchaí dhigiteach na hEorpa a mhúnlú”. (11)Is léir ó imeachtaí domhanda ar nós na paindéime COVID‑19 an tábhacht atá le hinfheistiú i Ríomhaireacht Ardfheidhmíochta agus in ardáin agus uirlisí samhaltaithe a bhaineann leis an tsláinte, toisc go bhfuil ról lárnach á imirt acu sa troid i gcoinne na paindéime, i gcomhar le teicneolaíochtaí digiteacha eile go minic amhail mórshonraí agus intleacht shaorga. Táthar ag úsáid na Ríomhaireachta Ardfheidhmíochta chun dlús a chur le sainaithint agus táirgeadh cóireálacha, chun leathadh víreas a thuar, chun cabhrú le leithdháileadh soláthairtí agus acmhainní leighis a phleanáil, agus chun ionsamhlú a dhéanamh ar bhearta scoir iar‑phaindéime d’fhonn cásanna difriúla a mheas. Is uirlisí criticiúla ardáin agus uirlisí samhaltaithe na Ríomhaireachta Ardfheidhmíochta le haghaidh na paindéime reatha agus le haghaidh cinn sa todhchaí, agus beidh ról tábhachtach acu i sláinte agus i leigheas pearsantaithe. (12)Bunaíodh an Comhghnóthas Ríomhaireachta Ardfheidhmíochta Eorpach le Rialachán (AE) 2018/1488 an 28 Meán Fómhair 2018 agus é mar mhisean aige bonneagar sár‑ríomhaireachta agus sonraí comhtháite den chéad scoth a fhorbairt, a úsáid, a leathnú agus a chothú san Aontas agus éiceachóras Ríomhaireachta Ardfheidhmíochta atá thar a bheith iomaíoch agus nuálach a fhorbairt agus tacú leis. (13)I bhfianaise forbairtí sa Ríomhaireacht Ardfheidhmíochta, ba rud caoithiúil athbhreithniú a dhéanamh ar an Rialachán lena áirithiú go leanfar den tionscnamh. Tá gá leis an athbhreithniú ar Rialachán (AE) Uimh. 2018/1488 ón gComhairle chun misean agus cuspóirí nua a shainiú don Chomhghnóthas Ríomhaireachta Ardfheidhmíochta Eorpach, ag cur san áireamh an anailís ar phríomhspreagthóirí socheacnamaíocha agus teicneolaíochta a dhéanann difear d’éabhlóid na mbonneagar, na dteicneolaíochtaí agus na bhfeidhmchlár Ríomhaireachta Ardfheidhmíochta agus sonraí sa todhchaí san Aontas Eorpach agus ar fud an domhain, chomh maith leis na ceachtanna a foghlaimíodh ó ghníomhaíochtaí reatha an Chomhghnóthais Ríomhaireachta Ardfheidhmíochta Eorpaigh. Tá aird orthu sin sa Doiciméad Inmheánach Oibre SWD(2020)xxx atá ag gabháil le togra an Choimisiúin le haghaidh Rialacháin ón gComhairle. Is féidir fós athbhreithniú rialacha an Chomhghnóthais Ríomhaireachta Ardfheidhmíochta Eorpaigh a ailíniú leis an gcreat dlíthiúil nua, go háirithe an Rialachán maidir le Fís Eorpach, chomh maith leis na Rialacháin don Chlár don Eoraip Dhigiteach agus don tSaoráid um Chónascadh na hEorpa. (14)D’fhonn an fheidhmíocht ríomhaireachta is gá a chur ar fáil don Aontas chun a n‑inniúlachtaí taighde agus tionsclaíochta a chothú go ceannródaíoch, ba cheart d’infheistíocht na mBallstát i Ríomhaireacht Ardfheidhmíochta agus i ríomhaireacht chandamach a bheith comhordaithe agus ba cheart an glacadh tionsclaíoch agus margaidh a bheadh le teicneolaíochtaí Ríomhaireachta Ardfheidhmíochta agus ríomhaireachta candamaí a atreisiú sna hearnálacha poiblí agus príobháideacha araon. Ba cheart don Aontas a chuid éifeachtachta a mhéadú ionas go bhféadfar córais Ríomhaireachta Ardfheidhmíochta agus ríomhaireachta candamaí Eorpacha atá dírithe ar éileamh agus bunaithe ar fheidhmchláir a dhéanamh de na forbairtí teicneolaíochta, rud a bhunódh nasc éifeachtach idir soláthar teicneolaíochta, comhdhearadh le húsáideoirí, agus soláthar comhpháirteach ar chórais de scoth an domhain, agus a chruthódh éiceachóras den chéad scoth i dteicneolaíochtaí agus i bhfeidhmchláir Ríomhaireachta Ardfheidhmíochta agus ríomhaireachta candamaí. Ag an am céanna, ba cheart don Aontas deis a thabhairt dá thionscal soláthair giaráil ar infheistíochtaí den sórt sin, agus as sin ghlacfaí leo i réimsí feidhmchláir mhórscála atá ag teacht chun cinn amhail leigheas pearsantaithe, an t‑athrú aeráide, tiomáint nasctha agus uathoibrithe nó phríomh‑mhargaí eile a bhfuil an intleacht shaorga, teicneolaíochtaí blocshlabhra, imeall‑ríomhaireacht mar bhonn taca fúthu nó ar bhonn níos leithne trí dhigitiú thionscal na hEorpa. (15)Ionas go bhféadfaidh an tAontas gona Bhallstáit neamhspleáchas teicneolaíochta a bhaint amach i bpríomhtheicneolaíochtaí digiteacha amhail Ríomhaireacht Ardfheidhmíochta agus ríomhaireacht chandamach, ba cheart dóibh infheistiú i dteicneolaíochtaí sár‑ríomhaireachta ísealchumhachta don chéad ghlúin eile, i mbogearraí nuálacha agus in ardchórais sár‑ríomhaireachta le haghaidh ríomhaireacht eicsea‑scála agus iar‑eicseascálaithe agus le haghaidh ríomhaireacht chandamach, agus le haghaidh feidhmchláir nuálacha sár‑ríomhaireachta agus sonraí le haghaidh leighis, an chomhshaoil, na déantúsaíochta agus na hinnealtóireachta. Ba cheart dá réir go dtiocfadh bláth ar thionscal soláthair na hEorpa i raon leathan príomhréimsí teicneolaíochta agus feidhmchlár a théann thar Ríomhaireacht Ardfheidhmíochta agus ríomhaireacht chandamach agus a chothaíonn margaí TFC níos leithne go fadtéarmach le teicneolaíochtaí den sórt sin. Thacódh a leithéid de rud freisin le tionscal eolaíochta agus úsáideoirí na Ríomhaireachta Ardfheidhmíochta agus na ríomhaireachta candamaí dul faoi chlaochlú digiteach agus dlús a chur faoina chumas nuálaíochta. (16)Is rud riachtanach fís straitéiseach chomhchoiteann a lorg don Aontas Eorpach i Ríomhaireacht Ardfheidhmíochta agus i ríomhaireacht chandamach chun uaillmhian an Aontais agus a chuid Ballstát a chur i gcrích lena áirithiú go mbeidh ról ceann feadhna agus neamhspleáchas straitéiseach acu sa gheilleagar digiteach. Bheadh sé de chuspóir seirbhís Ríomhaireachta Ardfheidhmíochta agus ríomhaireachta candamaí hipearnasctha a bhunú san Eoraip, seirbhís chónasctha shlán, agus éiceachóras de bhonneagar sonraí a mbeadh forlámhas aige ar fud na cruinne, agus a bheith in ann córais Ríomhaireachta Ardfheidhmíochta agus ríomhaireachta candamaí nuálacha agus iomaíocha a tháirgeadh bunaithe ar shlabhra soláthair a áiritheoidh comhpháirteanna, teicneolaíochtaí agus eolas lena gcuirfear teorainn ar an mbaol go gcuirfidh briseadh isteach orthu. (17)Is é an Comhghnóthas an ionstraim is fearr a fhéadfaidh an fhís straitéiseach don Aontas Eorpach i Ríomhaireacht Ardfheidhmíochta agus i ríomhaireacht chandamach a chur chun feidhme, ag áirithiú go mbaineann an tAontas sult as cumais sár‑ríomhaireachta, ríomhaireachta candamaí agus sonraí den chéad scoth de réir a chumais eacnamaíoch, ag meaitseáil riachtanais úsáideoirí na hEorpa, agus leis an neamhspleáchas straitéiseach is gá i dteicneolaíochtaí criticiúla Ríomhaireachta Ardfheidhmíochta agus ríomhaireachta candamaí. Is é an Comhghnóthas an ionstraim ab fhearr chun an ceann is fearr a fháil ar na teorainneacha reatha, faoi mar a thuairiscítear sa Doiciméad Inmheánach Oibre a ghabhann leis an Rialachán seo, agus a thairgeann an tionchar is airde don gheilleagar, don tsochaí, agus don chomhshaol agus is é is fearr a fhéadfaidh cosaint a thabhairt do leasanna an Aontais sa Ríomhaireacht Ardfheidhmíochta agus sa ríomhaireacht chandamach. Is féidir leis acmhainní a chomhthiomsú ón Aontas, ó na Ballstáit agus ó na tíortha a bhaineann le Fís Eorpach agus leis an gClár don Eoraip Dhigiteach nó an tSaoráid um Chónascadh na hEorpa agus an earnáil phríobháideach. Is féidir leis creat soláthair a chur chun feidhme agus córais Ríomhaireachta Ardfheidhmíochta agus córais ríomhaireachta candamaí de scoth an domhain a oibriú. Is féidir leis cláir thaighde agus nuálaíochta a sheoladh chun teicneolaíochtaí Eorpacha a fhorbairt agus iad a chomhtháthú ina dhiaidh sin i gcórais sár‑ríomhaireachta den chéad scoth. (18)Is cuid den phunann Comhpháirtíochtaí Institiúidithe é an Comhghnóthas Ríomhaireachta Ardfheidhmíochta Eorpach faoi Fís Eorpach lenar cheart iarracht a dhéanamh inniúlachtaí eolaíochta an Aontais a neartú chun bagairtí atá ag teacht chun cinn agus dúshláin sa todhchaí a láimhseáil i Limistéar Eorpach Taighde atreisithe; slabhraí luacha an Aontais atá á stiúradh ag an inbhuanaitheacht agus neamhspleáchas straitéiseach an Aontais a bhaint amach i bpríomhtheicneolaíochtaí agus tionscail; agus feabhas a chur ar an nglacadh a bheidh le réitigh nuálacha ina ngabhfar i ngleic le dúshláin aeráide, chomhshaoil, sláinte agus le dúshláin dhomhanda sochaí eile ag teacht le tosaíochtaí straitéiseacha an Aontais, lena n‑áirítear neodracht aeráide a bhaint amach san Aontas in 2050. (19)Ba cheart an Comhghnóthas a bheith bunaithe agus é tosaithe ag feidhmiú faoi thús 2021 ar a dhéanaí go dtí an 31 Nollaig 2033 d’fhonn bonneagar sár‑ríomhaireachta cónasctha, slán agus hipearnasctha den chéad scoth a chur ar fáil don Aontas, agus na teicneolaíochtaí, feidhmchláir agus na scileanna riachtanacha a fhorbairt chun cumais eacsascálaithe a bhaint amach timpeall 2022–2024, agus iar‑eicseascálaithe timpeall 2025–2027, agus éiceachóras nuálaíochta Eorpach de scoth an domhain a chur chun cinn sa Ríomhaireacht Ardfheidhmíochta agus sa ríomhaireacht chandamach. (20)Ba cheart don chomhpháirtíocht phoiblí‑phríobháideach i bhfoirm Comhghnóthais na hacmhainní airgeadais agus teicniúla atá riachtanach a thabhairt le chéile chun máistreacht a fháil ar an scéal casta a bhaineann le luas síor‑mhéadaithe na nuálaíochta sa réimse seo. Dá bhrí sin, ba cheart gurbh iad an tAontas, na Ballstáit agus na tíortha atá bainteach le Fís Eorpach, an Clár don Eoraip Dhigiteach nó an tSaoráid um Chónascadh na hEorpa baill an Chomhghnóthais agus iad aontaithe ar thionscnamh comhpháirteach Eorpach sa Ríomhaireacht Ardfheidhmíochta agus sa ríomhaireacht chandamach; agus cumainn a dhéanann ionadaíocht ar a gcomheintitis agus eagraíochtaí eile atá meáite go sainráite agus go gníomhach ar thorthaí taighde agus nuálaíochta a tháirgeadh, ar chumais ríomhaireachta ardfheidhmíochta nó ríomhaireachta candamaí a fhorbairt agus a úsáid, nó rannchuidiú chun dul i ngleic leis an mbearna scileanna agus an fios gnó a choimeád i réimse na Ríomhaireachta Ardfheidhmíochta agus na ríomhaireachta candamaí san Eoraip. Ba cheart go bhféadfadh baill nua dul isteach sa Chomhghnóthas.

(21)Ba cheart don Aontas, do na Stáit Rannpháirteacha agus do Bhaill Phríobháideacha an Chomhghnóthais ranníocaíocht airgeadais a dhéanamh i dtreo chostais riaracháin an Chomhghnóthais. (22)D’fhonn seasamh ceannasach a fháil ar ais i dteicneolaíochtaí Ríomhaireachta Ardfheidhmíochta, agus éiceachóras iomlán Ríomhaireachta Ardfheidhmíochta agus ríomhaireachta candamaí a fhorbairt don Aontas, bhunaigh na páirtithe leasmhara tionsclaíochta agus taighde san Ardán Teicneolaíochta Eorpach um Ríomhaireacht Ardfheidhmíochta Comhpháirtíocht Phoiblí Phríobháideach ar bhonn conartha leis an Aontas in 2014. Is é an misean atá aige slabhra luacha den chéad scoth de theicneolaíocht Ríomhaireachta Ardfheidhmíochta a thógáil san Eoraip ar cheart dó a bheith iomaíoch ar bhonn domhanda, agus ag cothú sineirgí idir na trí phríomh‑chomhpháirt den éiceachóras Ríomhaireachta Ardfheidhmíochta, eadhon forbairt teicneolaíochta, feidhmchláir agus bonneagar sár‑ríomhaireachta. Nuair a bhreithnítear a shaineolas, agus an ról atá aige maidir leis na páirtithe leasmhara príobháideacha ábhartha sa Ríomhaireacht Ardfheidhmíochta a thabhairt le chéile, ba cheart go mbeadh Cumann príobháideach an Ardáin Teicneolaíochta Eorpaigh um Ríomhaireacht Ardfheidhmíochta incháilithe i gcomhair ballraíochta sa Chomhghnóthas. (23)D’fhonn an slabhra luacha sonraí a neartú, tógáil pobail a fheabhsú maidir le sonraí agus na forais a leagan síos le haghaidh geilleagar bríomhar sonraí‑bhunaithe san Aontas, bhunaigh na páirtithe leasmhara tionsclaíochta agus taighde sa Big Data Value Association (BDVA) comhpháirtíocht phoiblí phríobháideach ar bhonn conartha leis an Aontas in 2014. Nuair a bhreithnítear a shaineolas, agus an ról atá aige maidir leis na páirtithe leasmhara príobháideacha mórshonraí ábhartha a thabhairt le chéile, ba cheart go mbeadh BDVA incháilithe i gcomhair ballraíochta sa Chomhghnóthas. (24)Léirigh na cumainn phríobháideacha, an tArdán Teicneolaíochta Eorpach um Ríomhaireacht Ardfheidhmíochta agus BDVA, i scríbhinn, go bhfuil siad toilteanach rannchuidiú le straitéis teicneolaíochta an Chomhghnóthais agus a gcuid saineolais a chur ag obair chun cuspóirí an Chomhghnóthais a chur i gcrích. Is iomchuí go nglacfadh na cumainn phríobháideacha leis na Reachtanna a leagtar amach san Iarscríbhinn a ghabhann leis an Rialachán seo trí litir fhormhuinithe. (25)Ba cheart don Chomhghnóthas dul i ngleic go soiléir le topaicí sainithe a chuirfeadh ar chumas na dtionscal acadúil agus Eorpach trí chéile na teicneolaíochtaí is nuálaí i Ríomhaireacht Ardfheidhmíochta agus i ríomhaireacht chandamach a dhearadh, a fhorbairt agus a úsáid, agus bonneagar líonraithe slán, comhtháite agus cónasctha a bhunú ar fud an Aontais ag a mbeadh cumas den chéad scoth sa Ríomhaireacht Ardfheidhmíochta agus sa ríomhaireacht chandamach, nascacht ardluais agus feidhmchláir cheannródaíocha agus seirbhísí sonraí agus bogearraí dá eolaithe agus do phríomh‑úsáideoirí eile ón tionscal, lena n‑áirítear FBManna agus an earnáil phoiblí. Ba cheart go mbeadh sé mar aidhm ag an gComhghnóthas teicneolaíochtaí agus bonneagair den chéad scoth a fhorbairt agus a úsáid, dhá rud a rachaidh i ngleic leis na riachtanais mhóra a bhíonn ag úsáideoirí eolaíochta, tionsclaíochta agus ag úsáideoirí na hearnála poiblí san Eoraip. (26)Ba cheart don Chomhghnóthas cúnamh a thabhairt chun an bhearna shonrach scileanna ar fud an Aontais a laghdú trí bheith ag gabháil do bhearta ardaithe feasachta agus cuidiú le heolas nua agus caipiteal daonna a thógáil. (27)Ag teacht leis na cuspóirí beartais sheachtraigh agus le tiomantais idirnáisiúnta an Aontais, ba cheart don Chomhghnóthas comhar a éascú idir an tAontas agus gníomhairí idirnáisiúnta trí straitéis comhair a shainiú, lena n‑áirítear réimsí comhair i dtaighde agus forbairt agus forbairt scileanna a shainaithint agus a chur chun cinn agus gníomhaíochtaí a chur chun feidhme i gcás ina bhfuil tairbhe ann don dá thaobh, chomh maith lena áirithiú go mbeidh beartas rochtana ann de chumais agus d’fheidhmchláir Ríomhaireachta Ardfheidhmíochta agus ríomhaireachta candamaí faoi seach a bheidh bunaithe go príomha ar chómhalartacht. (28)Ba cheart go mbeadh sé mar aidhm ag an gComhghnóthas leas a bhaint as aon teicneolaíochtaí Ríomhaireachta Ardfheidhmíochta a chruthófar dá bharr san Aontas Eorpach. Ba cheart dó díriú freisin ar na hinfheistíochtaí a fhaigheann sé sna sár‑ríomhairí a chosaint. Agus sin á dhéanamh, ba cheart dó bearta iomchuí a ghlacadh chun slándáil an tslabhra soláthair de theicneolaíochtaí a fhaightear a áirithiú, inar cheart go gcumhdófaí saolré iomlán na sár‑ríomhairí sin. (29)Ba cheart don Chomhghnóthas an bealach a réiteach le haghaidh fís níos fadtéarmaí agus an chéad bhonneagar hibrideach den Ríomhaireacht Ardfheidhmíochta a thógáil san Eoraip, ag comhtháthú ailtireachtaí ríomhaireachta clasaicí le fearais ríomhaireachta candamaí. Tá tacaíocht airgeadais struchtúrach agus chomhordaithe ar leibhéal Eorpach riachtanach chun cabhrú le foirne taighde agus le tionscail na hEorpa torthaí den chéad scoth a tháirgeadh lena áirithiú go saothraítear taighde agus teicneolaíocht Eorpach go gasta agus go forleathan ar fud an Aontais, agus as sin go gcruthófar torthaí tábhachtacha don tsochaí, d’fhonn na rioscaí a ghlacfar a roinnt amach agus dul i mbun oibre le chéile trí straitéisí agus infheistíochtaí a ailíniú i dtreo an leasa choitinn san Eoraip. (30)D’fhonn a chuid cuspóirí maidir leis na teicneolaíochtaí is nuálaí a dhearadh, a fhorbairt agus a úsáid i Ríomhaireacht Ardfheidhmíochta agus i ríomhaireacht chandamach a bhaint amach, ba cheart don Chomhghnóthas tacaíocht airgeadais a sholáthar go háirithe i bhfoirm deontas agus soláthair tar éis glao oscailte agus iomaíoch ar thograí agus glao ar thairiscintí bunaithe ar chláir oibre bhliantúla. Ba cheart an tacaíocht airgeadais sin a dhíriú go háirithe ar chlistí cruthaithe sa mhargadh a chuireann cosc ar fhorbairt an chláir lena mbaineann, níor cheart di infheistíochtaí príobháideacha a chur de dhroim seoil agus ba cheart di éifeacht dreasachta a bheith aici sa mhéid agus go n‑athraíonn sé iompar an fhaighteora. (31)D’fhonn a chuspóir a bhaint amach maidir le cumas nuálaíochta an tionscail a mhéadú, agus go háirithe cumas nuálaíochta na bhfiontar beag agus meánmhéide, in iarracht cuidiú chun an bhearna shonrach scileanna a laghdú, chun tacú leis an méadú ar eolas agus ar chaipiteal daonna agus chun cumais na Ríomhaireachta Ardfheidhmíochta agus na ríomhaireachta candamaí a chur in airde, ba cheart don Chomhghnóthas tacaíocht a thabhairt do lárionaid náisiúnta inniúlachta um ríomhaireacht ardfheidhmíochta a chruthú, agus go háirithe iad a líonrú agus a chomhordú, ar fud an Aontais. Ba cheart do na lárionaid inniúlachta sin seirbhísí Ríomhaireachta Ardfheidhmíochta agus ríomhaireachta candamaí a sholáthar don tionscal, don saol acadúil agus do riaracháin phoiblí nuair a éilíonn siad iad. Ba cheart dóibh go príomha rochtain ar éiceachóras nuálaíochta sa Ríomhaireacht Ardfheidhmíochta a chur chun cinn agus a chumasú, rochtain ar na sár‑ríomhairí agus ar ríomhairí candamacha a éascú, dul i ngleic leis na ganntanais shuntasacha maidir le saineolaithe teicniúla oilte trí thabhairt faoi ghníomhaíochtaí ardaithe feasachta, oiliúna agus for‑rochtana, agus tabhairt faoi ghníomhaíochtaí líonraithe le páirtithe leasmhara agus le lárionaid inniúlachta eile chun nuálaíochtaí níos leithne a chothú, mar shampla trí chásanna ina n‑úsáidtear an dea‑chleachtas nó eispéiris cur i bhfeidhm a mhalartú agus a chur chun cinn, trína gcuid saoráidí agus eispéiris oiliúna a chomhroinnt, trí chomhfhorbairt agus malartú cód comhthreomhar, nó trí thacaíocht a thabhairt do chomhroinnt feidhmchlár agus uirlisí nuálacha le haghaidh úsáideoirí poiblí agus príobháideacha, go háirithe FBManna. (32)Ba cheart don Chomhghnóthas creat a bheadh dírithe ar éileamh agus spreagtha ag an úsáideoir a sholáthar agus cur chuige comhdheartha a chumasú chun seirbhís chomhtháite, chónasctha den chéad scoth de shár‑ríomhaireacht agus ríomhaireacht chandamach agus bonneagar sonraí a fháil san Aontas, d’fhonn an acmhainn ríomhaireachta straitéisí a theastaíonn uathu a thabhairt d’úsáideoirí ionas go bhféadfaidh siad réitigh nuálacha, nua a fhorbairt agus dúshláin a bhaineann leis an tsochaí, leis an gcomhshaol, leis an ngeilleagar agus le slándáil a réiteach. Chun na críche sin, ba cheart don Chomhghnóthas rannchuidiú chun sár‑ríomhairí den chéad scoth a fháil. Ba cheart sár‑ríomhairí an Chomhghnóthais, lena n‑áirítear ríomhairí candamacha, a shuiteáil i Stát Rannpháirteach ar Ballstát é. (33)Ba cheart don Chomhghnóthas na sár‑ríomhairí agus na bonneagair sonraí go léir a mbeidh sé mar úinéir nó mar chomh‑úinéir orthu a hipearnascadh le teicneolaíochtaí líonraithe úrscothacha, agus iad a chur ar fáil go forleathan ar fud an Aontais, agus ba cheart dó a bhonneagar sonraí sár‑ríomhaireachta agus ríomhaireachta candamaí a idirnascadh agus a chónascadh, chomh maith le bonneagair náisiúnta, réigiúnacha agus bonneagair ríomhaireachta eile le hardán comhchoiteann. Ba cheart don Chomhghnóthas a áirithiú freisin go ndéanfar idirnascadh ar an tseirbhís chónasctha, shlán sár‑ríomhaireachta agus ríomhaireachta candamaí agus ar na bonneagair sonraí leis na spásanna coiteanna sonraí Eorpacha, agus na bonneagair néil chónasctha, shlána a fógraíodh sa Teachtaireacht ón gCoimisiún an 19 Feabhra 2020 maidir le ‘Straitéis Eorpach maidir le Sonraí’, le haghaidh soláthar rianúil seirbhíse do raon leathan úsáideoirí poiblí agus príobháideacha ar fud na hEorpa. (34)Ba cheart do Fís Eorpach agus don Chlár don Eoraip Dhigiteach rannchuidiú faoi seach chun deireadh a chur leis an mbearna taighde agus nuálaíochta laistigh den Aontas agus cumais sár‑ríomhaireachta fadraoin a chur in úsáid trí shineirgí a chur chun cinn le Cistí Struchtúracha agus Infheistíochta na hEorpa (Cistí SIE). Dá bhrí sin, ba cheart don Chomhghnóthas, féachaint le hidirghníomhaíochtaí dlúithe a fhorbairt leis na Cistí SIE, lena bhféadfar cuidiú a thabhairt go sonrach chun cumais taighde agus nuálaíochta áitiúla, réigiúnacha agus náisiúnta a neartú. (35)Ba cheart don Chomhghnóthas creat fabhrach a sholáthar do Stáit Rannpháirteacha ar Ballstáit iad chun úsáid a bhaint as a gCistí SIE chun bonneagair Ríomhaireachta Ardfheidhmíochta agus ríomhaireachta candamaí agus sonraí a fháil agus iad a idirnascadh. Tá sé riachtanach úsáid a bhaint as Cistí SIE sa Chomhghnóthas chun seirbhís Ríomhaireachta Ardfheidhmíochta, ríomhaireachta candamaí agus bonneagar sonraí den chéad scoth a bheidh comhtháite, cónasctha, slán agus hipearnasctha a fhorbairt san Aontas, toisc go sroicheann na buntáistí a bhaineann le bonneagar den sórt sin anonn thar úsáideoirí na mBallstát. Má chinneann na Ballstáit Cistí SIE a úsáid chun rannchuidiú le costais éadála shár‑ríomhairí agus ríomhairí candamacha an Chomhghnóthais, ba cheart don Chomhghnóthas sciar Chistí SIE an Aontais don Bhallstát sin a chur san áireamh, agus gan ach sciar náisiúnta na gCistí SIE a chomhaireamh mar ranníocaíocht náisiúnta i mbuiséad an Chomhghnóthais. (36)Ba cheart do ranníocaíocht an Aontais ó chistí an Chláir don Eoraip Dhigiteach costais éadála sár‑ríomhairí ardleibhéil, ríomhairí candamacha, sár‑ríomhairí de ghrád tionsclaíoch agus sár‑ríomhairí meán‑raoin a chumhdach i bpáirt chun ailíniú le cuspóir an Chomhghnóthais maidir le rannchuidiú le comhthiomsú acmhainní chun an tAontas a fheistiú le sár‑ríomhairí agus le ríomhairí candamacha den chéad scoth. Ba cheart do na Stáit Rannpháirteacha nó na Baill Phríobháideacha nó cuibhreannais comhpháirtithe príobháideacha costais chomhlántacha na sár‑ríomhairí agus na ríomhairí candamacha sin a chumhdach. Ba cheart go mbeadh an sciar d’am rochtana an Aontais ar na sár‑ríomhairí nó ar na ríomhairí candamacha sin i gcomhréir dhíreach leis an ranníocaíocht airgeadais a dhéanann an tAontas chun na sár‑ríomhairí agus na ríomhairí candamacha sin a fháil, agus níor cheart níos mó ná 50 % d’am rochtana iomlán na sár‑ríomhairí nó na ríomhairí candamacha sin a bheith ann. (37)Ba cheart an Comhghnóthas a bheith ina úinéir ar na sár‑ríomhairí ardleibhéil agus ar na ríomhairí candamacha atá faighte aige. Ba cheart oibriú gach sár‑ríomhaire ardleibhéil nó gach ríomhaire chandamaigh a chur ar iontaoibh eintitis óstaigh. Ba cheart go bhféadfadh an t‑eintiteas óstach a bheith ionadaíocht a dhéanamh ar Stát Rannpháirteach amháin ar Ballstát é nó cuibhreannas óstach de Stáit Rannpháirteacha. Ba cheart go bhféadfadh an t‑eintiteas óstach meastachán cruinn a thabhairt agus costais oibriúcháin an tsár‑ríomhaire a fhíorú, trína áirithiú, mar shampla, go ndéanfar deighilt idir na feidhmeanna, agus a mhéid is féidir, deighilt fhisiceach ar shár‑ríomhairí ardleibhéil nó ar ríomhairí candamacha an Chomhghnóthais agus aon chórais ríomhaireachta náisiúnta nó réigiúnacha a bhíonn á oibriú aige. Ba cheart do Bhord Rialála an Chomhghnóthais (‘Bord Rialála’) an t‑eintiteas óstach a roghnú tar éis glao ar léiriú spéise a mheasfaidh saineolaithe neamhspleácha. A luaithe a roghnaítear eintiteas óstach, ba cheart go bhféadfadh an Stát Rannpháirteach ina bhfuil an t‑eintiteas óstach bunaithe nó an Cuibhreannas óstach cinneadh a dhéanamh éileamh ar Stáit Rannpháirteacha eile a bheith páirteach agus rannchuidiú le cistiú an tsár‑ríomhaire ardleibhéil nó an ríomhaire chandamaigh a bheidh le suiteáil san eintiteas óstach a roghnófar. Má théann tuilleadh Stát Rannpháirteach isteach sa Chuibhreannas óstach a roghnaíodh, ba cheart go mbeadh sé sin gan dochar d’am rochtana an Aontais ar na sár‑ríomhairí. Ba cheart an rannchuidiú a dhéanann na Stáit Rannpháirteacha i gCuibhreannas óstach leis an sár‑ríomhaire nó leis an ríomhaire candamach a aistriú ina sciartha d’am rochtana ar an sár‑ríomhaire nó ar an ríomhaire candamach sin. Ba cheart do na Stáit Rannpháirteacha aontú eatarthu féin ar dháileadh dá sciar den am rochtana don sár‑ríomhaire nó don ríomhaire candamach. (38)Ba cheart gurb é an Comhghnóthas a bheadh mar úinéir na sár‑ríomhairí nó na ríomhairí candamacha a fhaigheann sé go dtí go dtiocfaidh laghdú ar a luach. Ba cheart go bhféadfadh an Comhghnóthas an úinéireacht sin a aistriú chuig an eintiteas óstach le haghaidh a díchoimisiúnaithe, nó a diúscartha nó aon úsáid eile. Nuair a aistrítear an úinéireacht chuig an eintiteas óstach nó nuair atá an Comhghnóthas á fhoirceannadh, ba cheart don eintiteas óstach luach iarmharach an tsár‑ríomhaire nó an ríomhaire chandamaigh a aisíoc leis an gComhghnóthas. (39)Ba cheart gur i gcomhpháirt leis na Stáit Rannpháirteacha a gheobhadh Comhghnóthas na sár‑ríomhairí meán‑raoin. Ba cheart oibriú gach sár‑ríomhaire meán‑raoin a chur ar iontaoibh eintitis óstaigh. Ba cheart go bhfeadfadh an t‑eintiteas óstach ionadaíocht a dhéanamh ar Stát Rannpháirteach amháin ar Ballstát é nó cuibhreannas óstach de Stáit Rannpháirteacha. Ba cheart gurb é an Comhghnóthas a bheadh mar úinéir na coda sin a chomhfhreagraíonn do sciar ranníocaíochta airgeadais an Aontais leis na costais éadála ó chistí an Chláir don Eoraip Dhigiteach. Ba cheart don Bhord Rialála an t‑eintiteas óstach a roghnú tar éis glao ar léiriú spéise a mheasfaidh saineolaithe neamhspleácha. Ba cheart go mbeadh an sciar d’am rochtana an Aontais ar gach sár‑ríomhaire meán‑raoin i gcomhréir dhíreach le ranníocaíocht airgeadais an Aontais ó chistí an Chláir don Eoraip Dhigiteach agus costais éadála an tsár‑ríomhaire meán‑raoin sin. Ba cheart go bhféadfadh an Comhghnóthas a úinéireacht a aistriú chuig an eintiteas óstach nó nuair a dhéantar é a fhoirceannadh. Ba cheart don eintiteas óstach luach iarmharach an tsár‑ríomhaire a aisíoc leis an gComhghnóthas. (40)Ba cheart go bhféadfadh an Comhghnóthas sár‑ríomhairí de ghrád tionsclaíoch a fháil in éineacht leis na Baill Phríobháideacha nó le cuibhreannas comhpháirtithe príobháideacha. Ba cheart oibriú gach sár‑ríomhaire den sórt sin a chur ar iontaoibh eintitis óstaigh reatha. Ba cheart go bhféadfadh an t‑eintiteas óstach dul i gcomhlachas leis na Baill Phríobháideacha nó leis an gcuibhreannas comhpháirtithe príobháideacha chun sár‑ríomhaire den sórt sin a fháil agus a oibriú. Ba cheart gurb é an Comhghnóthas a bheadh mar úinéir na coda sin a chomhfhreagraíonn do sciar ranníocaíochta airgeadais an Aontais leis na costais éadála ó chistí an Chláir don Eoraip Dhigiteach. Ba cheart don Bhord Rialála an t‑eintiteas óstach agus a Bhaill Phríobháideacha nó an cuibhreannas comhpháirtithe príobháideacha a roghnú tar éis glao ar léiriú spéise a mheasfaidh saineolaithe neamhspleácha. Ba cheart go mbeadh an sciar d’am rochtana an Aontais ar shár‑ríomhaire den sórt sin i gcomhréir dhíreach le ranníocaíocht airgeadais an Aontais ó chistí an Chláir don Eoraip Dhigiteach le costais éadála an tsár‑ríomhaire den ghrád tionsclaíoch sin. Ba cheart go bhféadfadh an Comhghnóthas a theacht ar chomhaontú leis na Baill Phríobháideacha nó leis an gcuibhreannas comhpháirtithe príobháideacha chun sár‑ríomhaire mar sin a dhíol le heintiteas eile nó chun é a dhíchoimisiúnú. Nó rud eile, ba cheart go bhféadfadh an Comhghnóthas úinéireacht sár‑ríomhaire den sórt sin a aistriú chuig na Baill Phríobháideacha nó chuig an gcuibhreannas comhpháirtithe príobháideacha. Sa chás sin nó ar fhoirceannadh an Chomhghnóthais, ba cheart do na Baill Phríobháideacha nó don chuibhreannas comhpháirtithe príobháideacha luach iarmharach de sciar an Aontais den sár‑ríomhaire a aisíoc leis an gComhghnóthas. Sa chás go gcinneann an Comhghnóthas agus na Baill Phríobháideacha nó an cuibhreannas comhpháirtithe príobháideacha leanúint ar aghaidh le díchoimisiúnú an tsár‑ríomhaire tar éis dímheas iomlán a oibrithe, ba cheart do na Baill Phríobháideacha nó don chuibhreannas comhpháirtithe príobháideacha na costais sin a chlúdach.

(41)I gcás sár‑ríomhairí de ghrád tionsclaíoch ba cheart don Chomhghnóthas riachtanais shonracha na n‑úsáideoirí tionsclaíocha a chur san áireamh, mar shampla na nósanna imeachta rochtana, cáilíocht agus cineál seirbhísí, cosaint sonraí, cosaint na nuálaíochta tionsclaíche, agus maoin intleachtúil, inúsáidteacht, iontaoibh, agus ceanglais eile a bhaineann le rúndacht agus le slándáil. (42)Ba cheart éifeachtúlacht fuinnimh agus inbhuanaitheacht an chomhshaoil a chur san áireamh i ndearadh agus in oibriú na sár‑ríomhairí a fhaigheann tacaíocht ón gComhghnóthas, ag baint úsáid mar shampla as teicneolaíocht ísealchumhachta, teicnící dinimiciúla coigilte cumhachta agus teicnící athúsáide amhail fuarú forbartha agus athchúrsáil teasa. (43)Ba cheart go mbeadh an úsáid a bhaintear as sár‑ríomhairí an Chomhghnóthais le haghaidh feidhmchláir saoránach amháin le haghaidh úsáideoirí poiblí agus príobháideacha atá ina gcónaí, bunaithe nó lonnaithe i mBallstát nó i dtír atá comhlachaithe leis an gClár don Eoraip Dhigiteach agus le Fís Eorpach. Ba cheart am rochtana a dheonú d’úsáideoirí de réir rialacha an bheartais rochtana arna sainiú ag an mBord Rialála. Ba cheart urraim a bheith do chomhaontuithe idirnáisiúnta freisin arna gcur i gcrích ag an Aontas san úsáid a bhaintear as na sár‑ríomhairí seo. (44)Ba cheart go mbeadh an leithdháileadh ama rochtana a fhaigheann úsáideoirí ar shár‑ríomhairí an Chomhghnóthais saor in aisce d’úsáideoirí poiblí. Ba cheart dó a bheith saor in aisce freisin d’úsáideoirí príobháideacha dá gcuid feidhmchlár a bhaineann le gníomhaíochtaí taighde agus nuálaíochta arna gcistiú ag Fís Eorpach nó ag an gClár don Eoraip Chruthaitheach, chomh maith le gníomhaíochtaí nuálacha príobháideacha FBManna, i gcás inarb iomchuí. Is ar ghlaonna oscailte ar léiriú spéise a sheolfaidh an Comhghnóthas agus a mheasfaidh saineolaithe neamhspleácha ba cheart leithdháileadh ar am rochtana den sórt sin a bhunú go príomha. Cé is moite d’úsáideoirí FBM a bhíonn ag gabháil do ghníomhaíochtaí nuálaíochta príobháideacha, ba cheart do gach úsáideoir a bhaineann tairbhe as am rochtana saor in aisce ar shár‑ríomhairí an Chomhghnóthais cur chuige oscailte maidir leis an eolaíocht a ghlacadh agus an t‑eolas a fhaightear tríd an rochtain sin a scaipeadh, i gcomhréir leis an Rialachán maidir le Fís Eorpach. Ba cheart an leithdháileadh ama rochtana a fhaigheann úsáideoirí le haghaidh gníomhaíochtaí eacnamaíocha seachas gníomhaíochtaí nuálaíochta FBManna (a mbíonn clistí ar leith sa mhargadh le sárú acu), a dheonú ar bhonn íoc de réir úsáide, bunaithe ar phraghsanna an mhargaidh. Ba cheart leithdháileadh ama rochtana le haghaidh gníomhaíochtaí eacnamaíocha den sórt sin a cheadú ach é a theorannú agus ba cheart don Bhord Rialála leibhéal na táille a bheidh le híoc a leagan síos. Ba cheart na cearta rochtana a leithdháileadh ar bhealach trédhearcach. Ba cheart don Bhord Rialála rialacha sonracha a shainiú maidir le ham rochtana a dheonú saor in aisce, i gcás inarb iomchuí, agus gan glao ar léiriú spéise maidir le tionscnaimh a measann an tAontas nó an Bord Rialála gur tionscnaimh straitéiseacha iad. Áirítear iad seo a leanas le samplaí ionadaíocha de thionscnaimh straitéiseacha an Aontais: Ceann Scríbe an Domhain, an Tionscadal Suaitheanta d’Inchinn an Duine, an tionscnamh “1+ Milliún Géanóim”, na spásanna coiteanna sonraí Eorpacha atá ag feidhmiú i bhfearainn leasa phoiblí, agus go háirithe an spás sonraí sláinte, na Lárionaid Sármhaitheasa agus Lárionaid Inniúlachta um Ríomhaireacht Ardfheidhmíochta, na Moil Nuálaíochta Digití, srl. Ar iarraidh ón Aontas, ba cheart don Chomhghnóthas am rochtana díreach a dheonú ar bhonn sealadach nó buan do thionscnaimh straitéiseacha agus ardáin feidhmchlár reatha nó sa todhchaí dar leis atá riachtanach chun seirbhísí tacaíochta éigeandála a bhaineann le sláinte nó seirbhísí eile atá ríthábhachtach a sholáthar chun leasa an phobail, do chásanna éigeandála agus bainistiú géarchéime nó do chásanna is dóigh leis an Aontas a bheith riachtanach dá shlándáil agus dá chosaint. Ba cheart cead a thabhairt don Chomhghnóthas roinnt gníomhaíochtaí eacnamaíocha teoranta a chur i gcrích chun críocha tráchtála. Ba cheart rochtain a dheonú d’úsáideoirí a bhfuil cónaí orthu, atá bunaithe nó atá lonnaithe i mBallstát de chuid an Aontais Eorpaigh nó i dtír atá i gcomhlachas leis an gClár don Eoraip Dhigiteach agus le Fís Eorpach. Ba cheart do na cearta rochtana a bheith cothrom d’aon úsáideoir agus ba cheart iad a leithroinnt ar bhealach trédhearcach. Ba cheart don Bhord Rialála na cearta rochtana ar sciar an Aontais d’am rochtana ar gach sár‑ríomhaire a shainiú agus faireachán a dhéanamh air. (45)Leanfar ag deonú rochtana ar sciar an Aontais d’am rochtana ar réamhtheachtaithe na sár‑ríomhairí eicseascálaithe agus peiteascála a fuair an Comhghnóthas a bunaíodh faoi Rialachán 2018/1488 ón gComhairle d’úsáideoirí atá bunaithe san Aontas i dtír atá comhlachaithe le Fís 2020. (46)Ba cheart sár‑ríomhairí an Chomhghnóthais a oibriú agus a úsáid i gcomhréir le Rialachán (AE) 2016/679, Treoir (AE) 2002/58/CE agus Treoir (AE) 2016/943. (47)Ba cheart do dhá chomhlacht rialachas an Chomhghnóthais a áirithiú: Bord Rialála, agus Bord Comhairleach Tionsclaíochta agus Eolaíochta. Ba cheart go mbeadh ionadaithe ón Aontas agus ó na Stáit Rannpháirteacha ar an mBord Rialála. Ba cheart an Bord Rialála a bheith freagrach as déanamh beartais straitéisigh agus as cinntí cistiúcháin a bhaineann le gníomhaíochtaí an Chomhghnóthais, lena n‑áirítear na gníomhaíochtaí soláthair phoiblí uile. Ba cheart go mbeadh ionadaithe ón saol acadúil agus ón tionscal ar an mBord Comhairleach Tionsclaíochta agus Eolaíochta mar úsáideoirí agus mar sholáthróirí teicneolaíochta. Ba cheart dó comhairle neamhspleách a thabhairt don Bhord Rialála maidir leis an gclár oibre straitéiseach i gcomhair taighde agus nuálaíochta, maidir le fáil agus oibriú na sár‑ríomhairí faoi úinéireacht an Chomhghnóthais, maidir leis an gclár forbartha acmhainne agus gníomhaíochtaí leathnaithe agus an clár gníomhaíochtaí maidir le cónascadh, nascacht agus comhar idirnáisiúnta. (48)I gcás ghnáthchúraimí riaracháin an Chomhghnóthais, ba cheart cearta vótála na Stát Rannpháirteach a roinnt amach go cothrom eatarthu. I gcás na gcúraimí a chomhfhreagraíonn do bhunú cuid den chlár oibre a bhaineann leis na sár‑ríomhairí agus na ríomhairí candamacha a fháil, roghnú an eintitis óstaigh agus gníomhaíochtaí cónasctha agus nascachta an Chomhghnóthais, ba cheart cearta vótála na Stát Rannpháirteach ar Ballstáit iad a bheith bunaithe ar phrionsabal an tromlaigh cháilithe. Na Stáit Rannpháirteacha ar tíortha iad atá comhlachaithe le Fís Eorpach, an Clár don Eoraip Dhigiteach agus an tSaoráid um Chónascadh na hEorpa, ba cheart dóibh cearta vótála a bheith acu freisin le haghaidh na ngníomhaíochtaí faoi seach a fhaigheann tacaíocht agus ba cheart dóibh imchlúdaigh bhuiséadacha a fháil ó gach ceann de na cláir sin. I gcás na gcúraimí a chomhfhreagraíonn d’fháil agus d'oibriú na sár‑ríomhairí agus na ríomhairí candamacha, níor cheart cearta vótála a bheith ach ag na Stáit Rannpháirteacha agus ag an Aontas a thugann acmhainní ar son na gcúraimí sin. (49)Ba cheart ranníocaíocht airgeadais an Aontais a bhainistiú i gcomhréir leis an bprionsabal maidir le bainistíocht fónta airgeadais agus leis na rialacha ábhartha maidir le bainistíocht indíreach a leagtar amach i Rialachán (AE, Euratom) 2018/1046. Ba cheart na rialacha is infheidhme don Chomhghnóthas le tabhairt faoi nósanna imeachta soláthair phoiblí a leagan síos ina chuid rialacha airgeadais. (50)D’fhonn éiceachóras Ríomhaireachta Ardfheidhmíochta agus ríomhaireachta candamaí atá nuálach agus iomaíoch agus lena mbaineann sármhaitheas aitheanta a chothú san Eoraip, ba cheart don Chomhghnóthas úsáid iomchuí a bhaint as na hionstraimí soláthair agus deontais, lena n‑áirítear soláthar comhpháirteach, soláthar réamhthráchtála agus soláthar poiblí ar réitigh nuálacha. (51)Agus measúnú á dhéanamh ar thionchar foriomlán an Chomhghnóthais, ba cheart infheistíochtaí i ngníomhaíochtaí indíreacha ó na Baill Phríobháideacha a chur san áireamh, mar ranníocaíochtaí comhchineáil ina gcuimsítear na costais incháilithe a thabhaigh siad le linn dóibh gníomhaíochtaí a chur chun feidhme, lúide ranníocaíochtaí an Chomhghnóthais, na Stát Rannpháirteach nó aon ranníocaíocht eile ón Aontas i dtreo na gcostas sin. Agus measúnú á dhéanamh ar thionchar foriomlán an Chomhghnóthais, ba cheart infheistíochtaí i ngníomhaíochtaí eile ó na Baill Phríobháideacha a chur san áireamh, mar ranníocaíochtaí comhchineáil ina gcuimsítear na costais incháilithe a thabhaigh siad le linn dóibh na gníomhaíochtaí a chur chun feidhme, lúide ranníocaíochtaí an Chomhghnóthais, na Stát Rannpháirteach nó aon ranníocaíocht eile ón Aontas i dtreo na gcostas sin. (52)Chun cothrom na hiomaíochta a choimeád do gach gnóthas atá gníomhach sa mhargadh inmheánach, ba cheart cistiú a fhaightear ó Chreatchláir an Aontais a bheith i gcomhréir le prionsabail Státchabhrach chun éifeachtacht caiteachais phoiblí a áirithiú agus chun saobhadh ar an margadh a chosc, cistiú príobháideach a bhrú amach, cuir i gcás struchtúir neamhéifeachtacha margaidh a chruthú agus gnólachtaí neamhéifeachtúla a chaomhnú, nó cultúr a chruthú ina mbítear ag brath rómhór ar fhóirdheontais. (53)Ba cheart do rannpháirtíocht i ngníomhaíochtaí indíreacha a chistíonn an Comhghnóthas Rialachán (AE) Uimh. xxx lena mbunaítear Fís Eorpach a chomhlíonadh. Ba cheart don Chomhghnóthas, ina theannta sin, a áirithiú go gcuirfear na rialacha sin i bhfeidhm go seasmhach bunaithe ar bhearta ábhartha arna nglacadh ag an gCoimisiún. D’fhonn cómhaoiniú iomchuí ghníomhaíochtaí indíreacha na Stát Rannpháirteach a áirithiú, i gcomhréir le Rialachán (AE) Uimh. xxx lena mbunaítear Fís Eorpach, ba cheart do na Stáit Rannpháirteacha rannchuidiú a thabhairt de mhéid atá cothrom ar a laghad leis an aisíocaíocht arna soláthar ag an gComhghnóthas maidir leis na costais incháilithe a thabhaigh tairbhithe sna gníomhaíochtaí. Chuige sin, ba cheart na rátaí cistiúcháin uasta a leagtar amach i gclár oibre bliantúil an Chomhghnóthais i gcomhréir le hAirteagal 30 de Rialachán (AE) Uimh. xxx lena mbunaítear Fís Eorpach a shocrú dá réir sin. (54)Ba cheart don soláthar tacaíochta airgeadais do ghníomhaíochtaí ón gClár don Eoraip Dhigiteach na rialacha i Rialachán (AE) Uimh. xxx lena mbunaítear an Eoraip Dhigiteach a chomhlíonadh. (55)Ba cheart don soláthar tacaíochta airgeadais do ghníomhaíochtaí ón tSaoráid um Chónascadh na hEorpa na rialacha i Rialachán (AE) Uimh. xxx lena mbunaítear an tSaoráid um Chónascadh na hEorpa a chomhlíonadh. (56)Ba cheart leasanna airgeadais an Aontais agus bhaill eile an Chomhghnóthais a chosaint trí bhearta comhréireacha feadh an timthrialla caiteachais, lena n‑áirítear neamhrialtachtaí a chosc, a bhrath agus a fhiosrú, cistí a cailleadh, a íocadh go mícheart nó a úsáideadh go mícheart a ghnóthú agus, i gcás inarb iomchuí, pionóis airgeadais agus riaracháin a ghearradh i gcomhréir le Rialachán (AE, Euratom) 2018/1046. (57)Ba cheart don Chomhghnóthas feidhmiú ar bhealach oscailte agus trédhearcach agus an fhaisnéis ábhartha go léir a sholáthar ar bhonn caoithiúil chomh maith lena chuid gníomhaíochtaí a chur chun cinn, lena n‑áirítear gníomhaíochtaí faisnéise agus scaipthe, le haghaidh an phobail i gcoitinne. Ba cheart rialacha nós imeachta chomhlachtaí an Chomhghnóthais a chur ar fáil go poiblí. (58)Chun críche an tsimplithe, ba cheart an t‑ualach riaracháin a laghdú do na páirtithe uile. Ba cheart iniúchtaí dúbailte agus méideanna díréireacha doiciméad agus tuairiscithe a sheachaint. (59)I gcomhréir leis an Rialachán maidir le Fís Eorpach, ba cheart do Stáit Rannpháirteacha é a chur ar iontaoibh an Chomhghnóthais a ranníocaíocht lena rannpháirtithe náisiúnta i ngníomhaíochtaí indíreacha a chur chun feidhme. Ba cheart do na tairbhithe comhaontú deontais aonair a shíniú leis an gComhghnóthas agus na rialacha in Fís Eorpach, an Clár don Eoraip Dhigiteach nó an tSaoráid um Chónascadh na hEorpa á gcomhlíonadh, lena n‑áirítear an creat faoi seach le haghaidh cearta maoine intleachtúla, ag brath ar chlár an Aontais a bheith ag tabhairt tacaíochta don ghníomhaíocht deontais chomhfhreagraigh. Ba cheart don Chomhghnóthas na héilimh ar chostais a phróiseáil agus na híocaíochtaí a dhéanamh leis na tairbhithe. (60)Ag glacadh leis go gcaithfidh na Stáit Rannpháirteacha rialacha dochta maidir leis an mbuiséad náisiúnta a chomhlíonadh, ba cheart é sin a chur san áireamh nuair a bheidh an Comhghnóthas ag cur a gcuid ranníocaíochtaí lena rannpháirtithe náisiúnta i ngníomhaíochtaí indíreacha chun feidhme. Chuige sin, ba cheart do na Stáit Rannpháirteacha agus don Chomhghnóthas comhaontuithe a bheidh ceangailteach ó thaobh dlí de a chur i gcrích ag gabháil ar na Stáit Rannpháirteacha méid iomlán a ranníocaíochta le gníomhaíochtaí indíreacha a íoc ar feadh shaolré an tionscnaimh. Ba cheart comhaontuithe den sórt sin a chur i gcrích i gcomhthéacs an nóis imeachta bhuiséadaigh bhliantúil agus chlársceidealú an Chomhghnóthais. Ba cheart don Bhord Rialála an clár oibre bliantúil a ghlacadh agus an aird chuí aige ar na comhaontuithe sin. Is ina dhiaidh sin amháin agus ag teacht le rialacha airgeadais an Chomhghnóthais, ar cheart don oifigeach údaraithe na tiomantais bhuiséadacha agus dlíthiúla a dhéanamh le haghaidh na ngníomhaíochtaí indíreacha sin.

(61)Ba cheart d’iniúchóir inmheánach an Choimisiúin na cumhachtaí céanna a fheidhmiú maidir leis an gComhghnóthas leo sin a fheidhmítear maidir leis an gCoimisiún. (62)Ba cheart don Choimisiún, don Chomhghnóthas, don Chúirt Iniúchóirí agus don Oifig Eorpach Frith‑Chalaoise (OLAF) agus d’Oifig an Ionchúisitheora Phoiblí Eorpaigh (EPPO) rochtain a fháil ar an bhfaisnéis riachtanach go léir agus ar an áitreabh chun iniúchadh agus imscrúduithe a dhéanamh maidir leis na deontais, na conarthaí agus na comhaontuithe atá sínithe ag an gComhghnóthas. (63)Ba cheart do gach glao ar thograí agus gach glao ar thairiscintí faoin Rialachán seo fad Fís Eorpach, an Chláir don Eoraip Dhigiteach agus na Saoráide um Chónascadh na hEorpa a chur san áireamh, de réir mar is iomchuí, ach amháin i gcásanna a bhfuil údar cuí leo. Ba cheart na nósanna imeachta soláthair go léir maidir le sár‑ríomhairí agus ríomhairí candamacha an Chomhghnóthais a fháil a chur i gcrích nuair a bheidh forálacha infheidhme an Chláir don Eoraip Dhigiteach comhlíonta. (64)Ba cheart don Choimisiún meastóireacht eatramhach agus an mheastóireacht deiridh a dhéanamh ar an gComhghnóthas agus cúnamh aige ó shaineolaithe neamhspleácha. De ghrá na trédhearcachta, ba cheart tuarascáil na saineolaithe neamhspleácha ábhartha a chur ar fáil go poiblí, i gcomhréir leis na rialacha is infheidhme. (65)Ós rud é nach féidir leis na Ballstáit cuspóirí an Rialacháin seo, eadhon na cumais taighde agus nuálaíocht a neartú, forbairt acmhainne na sár‑ríomhaireachta agus gníomhaíochtaí leathnaithe, cónascadh, nascacht agus comhar idirnáisiúnta agus sár‑ríomhairí de scoth an domhain a fháil, agus rochtain ar sheirbhís Ríomhaireachta Ardfheidhmíochta, ríomhaireachta candamaí agus ar bhonneagar sonraí ar fud an Aontais trí bhíthin Comhghnóthais, a ghnóthú go leordhóthanach, agus gur fearr is féidir dá bhrí sin, d'fhonn dúbláil gan ghá a sheachaint, mais chriticiúil a chothú agus a áirithiú go n‑úsáidfear airgeadas poiblí ar bhealach barrmhaith, iad a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. TAR ÉIS AN RIALACHÁN SEO A GHLACADH: Airteagal 1 Bunú (1)Ar mhaithe leis an tionscnamh maidir leis an Ríomhaireacht Ardfheidhmíochta Eorpach a chur chun feidhme, bunaítear leis seo Comhghnóthas de réir bhrí Airteagal 187 den Chonradh ar Fheidhmiú an Aontais Eorpaigh (CFAE) (‘Comhghnóthas Ríomhaireachta Ardfheidhmíochta Eorpach’, an ‘Comhghnóthas’). (2)D’fhonn fad Chlár Réime um Thaighde agus um Nuálaíocht na hEorpa (Fís Eorpach) arna bhunú le Rialachán (AE) Uimh. xxx, an Chláir don Eoraip Dhigiteach arna bhunú le Rialachán (AE) Uimh. xxx, agus na Saoráide um Chónascadh na hEorpa (Saoráid um Chónascadh na hEorpa) arna bunú le Rialachán (AE) Uimh. xxx a chur san áireamh, déanfar an glao ar thograí agus an glao ar thairiscintí faoin Rialachán seo a sheoladh faoin 31 Nollaig 2027. I gcásanna a bhfuil údar cuí leo, féadfar glao ar thograí nó glao ar thairiscintí a sheoladh faoin 31 Nollaig 2028. (3)Beidh pearsantacht dhlítheanach ag an gComhghnóthas. I ngach Ballstát, beidh an inniúlacht dhlítheanach aige is fairsinge atá ar fáil do dhaoine dlítheanacha faoin dhlíthe an Bhallstáit sin. Féadfaidh sé, go háirithe, maoin shochorraithe agus maoin dhochorraithe a fháil nó a dhiúscairt agus féadfaidh sé a bheith ina pháirtí in imeachtaí dlíthiúla. (4)Beidh suíochán an Chomhghnóthais lonnaithe i Lucsamburg. (5)Leagtar amach Reachtanna an Chomhghnóthais (‘na Reachtanna’) san Iarscríbhinn. Airteagal 2 Sainmhínithe Chun críocha an Rialacháin seo, tá feidhm ag na sainmhínithe seo a leanas: (1)ciallaíonn ‘tástáil inghlacthachta’ tástáil a dhéantar chun a chinneadh cibé an gcomhlíonann sár‑ríomhaire EuroHPC sonraíocht an chórais; (2)ciallaíonn‘am rochtana’ tréimhse ríomhaireachta sár‑ríomhaire a chuirtear ar fáil d’úsáideoir nó do ghrúpa úsáideoirí chun a gcláir ríomhaireachta a chur i gcrích; (3)ciallaíonn ‘eintiteas cleamhnaithe’ aon eintiteas dlíthiúil mar a shainmhínítear in Airteagal 187(1) de Rialachán (AE, Euratom) 2018/1046;

(4)Ciallaíonn ‘Ionad Barr Feabhais’ sa Ríomhaireacht Ardfheidhmíochta tionscnamh chun an úsáid a bhaintear as cumais ríomhaireachta feidhmíochta foircní atá ar na bacáin a chur chun cinn, ionad a chuireann ar chumas pobail úsáideoirí i gcomhar le páirtithe leasmhara eile sa Ríomhaireacht Ardfheidhmíochta méadú ó scála a dhéanamh ar chóid chomhthreomhara reatha i dtreo feidhmíocht eicseascálaithe agus scálaithe fhoircnigh; (5)is cur chuige comhchoiteann é an ‘comhdhearadh’ idir soláthróirí agus úsáideoirí teicneolaíochta a bhíonn ag gabháil do phróiseas deartha ar bhonn comhoibritheach atriallach chun teicneolaíocht, feidhmchlár agus córais nua a fhorbairt; (6)ciallaíonn ‘Lárionad Inniúlachta’ um Ríomhaireacht Ardfheidhmíochta eintiteas dlíthiúil a bhunaítear i Stát Rannpháirteach a sholáthraíonn rochtain de réir éilimh d’úsáideoirí ón tionscal, lena n‑áirítear FBManna, lucht acadúil, agus riaracháin phoiblí ar na sár‑ríomhairí agus ar na teicneolaíochtaí, uirlisí, feidhmchláir agus seirbhísí is déanaí sa Ríomhaireacht Ardfheidhmíochta, agus a thairgeann saineolas, scileanna, oiliúint, líonrú agus for‑rochtain; (7)ciallaíonn ‘coinbhleacht leasa’ cás a bhaineann le gníomhaí airgeadais nó duine eile dá dtagraítear in Airteagal 61 de Rialachán (AE) Uimh. 2018/1046; (8)ciallaíonn ‘comheintiteas’ eintiteas ina gcuimsítear Ball Príobháideach den Chomhghnóthas, de bhun reachtanna gach Baill Phríobháidigh; (9)ciallaíonn ‘Cuibhreannas comhpháirtithe príobháideacha’ cumann eintiteas dlíthiúil san Eoraip a thagann le chéile ar mhaithe le sár‑ríomhaire de ghrád tionsclaíoch a fháil go comhpháirteach in éineacht leis an gComhghnóthas Ríomhaireachta Ardfheidhmíochta Eorpach; féadfaidh duine amháin nó níos mó de na comhpháirtithe príobháideacha seo a bheith rannpháirteach i mBaill Phríobháideacha an Chomhghnóthais. (10) ciallaíonn ‘sár‑ríomhaire EuroHPC’ aon chóras ríomhaireachta atá faoi úinéireacht iomlán an Chomhghnóthais nó atá faoi chomhúinéireacht le Stáit Rannpháirteacha eile, le Baill Phríobháideacha nó le cuibhreannas comhpháirtithe príobháideacha. Is féidir leis an sár‑ríomhaire EuroHPC a bheith ina shár‑ríomhaire clasaiceach (sár‑ríomhaire ardleibhéil, sár‑ríomhaire de ghrád tionsclaíoch, nó sár‑ríomhaire meán‑raoin), ina ríomhaire clasaiceach‑candamach hibrideach, ina ríomhaire candamach nó ina ionsamhlóir candamach; (11)ciallaíonn ‘eicsea‑scála’ leibhéal feidhmíochta atá ábalta 10 i gcumhacht 18 n‑oibríocht sa soicind a dhéanamh (nó 1 eicsea‑Flap); (12)ciallaíonn ‘sár‑ríomhaire ardleibhéil’ córas ríomhaire den chéad scoth a forbraíodh leis an teicneolaíocht is airde a bhíonn ar fáil ag pointe ama ar leith agus a bhaineann leibhéil feidhmíochta eicseascálaithe nó níos faide (i.e. iar‑eicseascálaithe) amach i gcás feidhmchlár a théann i ngleic le fadhbanna níos casta; (13)ciallaíonn ‘cuibhreannas óstach’ grúpa Stát Rannpháirteach, Ball Príobháideach nó cuibhreannas comhpháirtithe príobháideacha atá aontaithe ar rannchuidiú chun sár‑ríomhaire EuroHPC a fháil agus a oibriú, lena n‑áirítear aon eagraíocht a dhéanann ionadaíocht ar na Stáit Rannpháirteacha sin; (14)ciallaíonn ‘eintiteas óstach’ eintiteas dlíthiúil ina n‑áirítear saoráidí chun sár‑ríomhaire EuroHPC a óstáil agus a oibriú agus atá bunaithe i Stát Rannpháirteach ar Ballstát é; (15)ciallaíonn ‘hipearnasctha’ cumarsáid atá in ann sonraí a aistriú ag 10 i gcumhacht 12 ghiotán sa soicind (1 teirighiotán sa soicind) nó thairis sin; (16)ciallaíonn ‘sár‑ríomhaire de ghrád tionsclaíoch’ sár‑ríomhaire a dearadh go sonrach le ceanglais slándála, rúndachta agus sláine sonraí d’úsáideoirí tionsclaíocha atá níos déine ná mar a bhíonn i gceist le húsáid eolaíoch; (17)ciallaíonn ‘ranníocaíochtaí ilchineáil i leith gníomhaíochtaí indíreacha’ arna gcistiú ó Fís Eorpach ranníocaíochtaí ón Stát Rannpháirteach nó ó Bhaill Phríobháideacha an Chomhghnóthais nó a gcomheintitis nó a n‑eintitis chleamhnaithe, ina gcuimsítear na costais incháilithe a thabhaigh siad chun gníomhaíochtaí indíreacha a chur chun feidhme lúide ranníocaíocht an Chomhghnóthais sin, Stáit Rannpháirteacha an Chomhghnóthais sin agus aon ranníocaíocht eile de chuid an Aontais do na costais sin; (18)ciallaíonn ‘ranníocaíochtaí ilchineáil i leith gníomhaíochtaí’ arna gcistiú ón gClár don Eoraip Dhigiteach nó ón tSaoráid um Chónascadh na hEorpa ranníocaíochtaí ón Stát Rannpháirteach nó ó Bhaill Phríobháideacha an Chomhghnóthais nó a gcomheintitis nó a n‑eintitis chleamhnaithe, ina gcuimsítear na costais incháilithe a thabhaigh siad chun cuid de ghníomhaíochtaí an Chomhghnóthais a chur chun feidhme lúide ranníocaíocht an Chomhghnóthais sin, Stáit Rannpháirteacha an Chomhghnóthais sin agus aon ranníocaíocht eile de chuid an Aontais leis na costais sin; (19)ciallaíonn ‘sár‑ríomhaire meán‑raoin’ sár‑ríomhaire den chéad scoth lena ngabhann ord amháin ar a mhéad de leibhéal feidhmíochta dearbhmhéide níos ísle ná sár‑ríomhaire ardleibhéil; (20)ciallaíonn ‘lárionad náisiúnta inniúlachta um ríomhaireacht ardfheidhmíochta’ eintiteas dlíthiúil atá bunaithe i Stát Rannpháirteach ar Ballstát é, a bhfuil ceangal aige le lárionad náisiúnta sár‑ríomhaireachta an Bhallstáit sin, a sholáthraíonn rochtain de réir éilimh d’úsáideoirí ón tionscal, lena n‑áirítear FBManna, lucht acadúil, agus riaracháin phoiblí ar na sár‑ríomhairí agus ar na teicneolaíochtaí, na huirlisí, na feidhmchláir agus na seirbhísí Ríomhaireachta Ardfheidhmíochta is déanaí, agus a thairgeann saineolas, scileanna, oiliúint, líonrú agus for‑rochtain; (21)ciallaíonn ‘Stát breathnóireachta’ tír atá incháilithe chun a bheith rannpháirteach i ngníomhaíochtaí an Chomhghnóthais arna chistiú ag Fís Eorpach nó ag an gClár don Eoraip Dhigiteach nach Stát Rannpháirteach é; (22)ciallaíonn ‘Stát Rannpháirteach’ tír atá ina ball den Chomhghnóthas; (23)ciallaíonn ‘leibhéal feidhmíochta’ líon na n‑oibríochtaí snámhphointe in aghaidh an tsoicind (flapanna) is féidir le sár‑ríomhaire a dhéanamh;

(24)ciallaíonn ‘Ball Príobháideach’ aon Bhall den Chomhghnóthas seachas an tAontas nó na Stáit Rannpháirteacha; (25)is gléas ríomhaireachta é ‘ríomhaire candamach’ a bhaineann leas as na dlíthe a bhaineann le meicnic chandamach chun tascanna áirithe ar leith a réiteach ag úsáid níos lú acmhainní ríomhaireachta dá bhrí sin ná mar a úsáideann ríomhairí clasaiceacha; (26)ciallaíonn ‘ionsamhlóir candamach’ gléas candamach atá fíor‑inrialaithe lenar féidir léargais a fháil ar airíonna córas candamach casta nó fadhbanna ríomhaireachta sonracha nach mbíonn fáil ag ríomhairí clasaiceacha orthu a réiteach; (27)ciallaíonn ‘slándáil an tslabhra soláthair’ i gcás sár‑ríomhaire EuroHPC na bearta a áireofar nuair a bheidh soláthróir an tsár‑ríomhaire sin á roghnú chun a áirithiú go mbeidh comhpháirteanna, teicneolaíochtaí, córais agus fios gnó ar fáil, a bheidh riachtanach chun an sár‑ríomhaire sin a fháil agus a oibriú; áirítear leis sin bearta chun na rioscaí fadtéarmacha a bhaineann le briseadh faoi dheoidh i soláthar na gcomhpháirteanna, na teicneolaíochta agus na gcóras sin a mhaolú, lena n‑áirítear athruithe ar phraghsanna nó feidhmíocht níos ísle nó foinsí soláthair eile. Cumhdaítear saolré iomlán an tsár‑ríomhaire EuroHPC le slándáil an tslabhra soláthair. (28)ciallaíonn ‘Clár Oibre Straitéiseach maidir le Taighde agus Nuálaíocht’ an doiciméad a sholáthair na Baill Phríobháideacha ina gcumhdaítear tréimhse Fís Eorpach ina sainaithnítear na príomhthosaíochtaí agus na teicneolaíochtaí agus na nuálaíochtaí is gá chun cuspóirí an Chomhghnóthais a bhaint amach; (29)ciallaíonn ‘sár‑ríomhaireacht’ ríomhaireacht ag leibhéil feidhmíochta ina n‑éilítear comhtháthú ollmhór na ngnéithe ríomhaireachta aonair, lena n‑áirítear comhpháirteanna candamacha, chun fadhbanna a réiteach nach féidir le gnáthchórais ríomhaireachta a láimhseáil; (30)ciallaíonn ‘costas iomlán úinéireachta’ sár‑ríomhaire EuroHPC na costais éadála móide na costais oibriúcháin, lena n‑áirítear cothabháil, go dtí go n‑aistrítear úinéireacht an tsár‑ríomhaire chuig an eintiteas óstach nó go dtí go ndíoltar é, nó go dtí go ndéantar díchoimisiúnú ar an sár‑ríomhaire gan úinéireacht a aistriú; (31)ciallaíonn ‘clár oibre’ an doiciméad dá dtagraítear i bpointe (20) d’Airteagal 2 de Rialachán (AE) Uimh. xxx lena mbunaítear Fís Eorpach nó, i gcás inarb ábhartha, an doiciméad a fheidhmíonn freisin mar an clár oibre dá dtagraítear in Airteagal xxx de Rialachán (AE) Uimh. xxx lena mbunaítear an Clár don Eoraip Dhigiteach, nó in Airteagal xxx de Rialachán (AE) Uimh. xxx lena mbunaítear an tSaoráid um Chónascadh na hEorpa. Airteagal 3 Misean agus cuspóirí (1)Beidh sé mar mhisean ag an gComhghnóthas seirbhís sár‑ríomhaireachta agus ríomhaireachta candamaí agus éiceachóras bonneagar sonraí den chéad scoth a bheidh cónasctha, slán agus hipearnasctha a fhorbairt, a úsáid, a leathnú agus a chothú san Aontas; tacú le táirgeadh córas sár‑ríomhaireachta nuálach agus iomaíoch bunaithe ar shlabhra soláthair lena n‑áiritheofar comhpháirteanna, teicneolaíochtaí agus eolas a chuirfidh teorainn leis an mbaol bristí agus lena bhforbrófar raon leathan feidhmchlár a bheidh barrfheabhsaithe le haghaidh na gcóras sin; agus, an úsáid a bhainfear as an mbonneagar sár‑ríomhaireachta sin a leathnú amach chuig líon mór úsáideoirí poiblí agus príobháideacha, agus tacú le forbairt príomhscileanna le haghaidh eolaíochta agus tionsclaíochta na hEorpa. (2)Is iad seo a leanas na cuspóirí foriomlána a bheidh ag an gComhghnóthas: (a)rannchuidiú le Rialachán (AE) Uimh. xxx lena mbunaítear Fís Eorpach agus go háirithe Airteagal 3 de a chur chun feidhme, chun tionchar eolaíoch, eacnamaíoch, comhshaoil, teicneolaíoch agus sochaíoch a chur ar fáil ó infheistíochtaí an Aontais i dtaighde agus i nuálaíocht, d’fhonn boinn eolaíochta agus teicneolaíochta an Aontais a neartú, tosaíochtaí straitéiseacha an Aontais a bhaint amach, rannchuidiú chun cuspóirí agus beartais an Aontais Eorpaigh a chur i gcrích, agus cabhrú chun dul i ngleic le dúshláin dhomhanda, lena n‑áirítear na Spriocanna Forbartha Inbhuanaithe ach cloí le prionsabail Chlár Oibre 2030 agus Chomhaontú Pháras; (b)dlúthchomhar a fhorbairt agus comhordú a áirithiú le Comhpháirtíochtaí Eorpacha eile, lena n‑áirítear trí ghlaonna comhpháirteacha, chomh maith le sineirgí a lorg le gníomhaíochtaí agus le cláir ábhartha ar leibhéal an Aontais, ar leibhéal náisiúnta, agus ar leibhéal réigiúnach, go háirithe leo sin a thacaíonn leis an úsáid atáthar a bhaint as réitigh nuálacha, forbairt oideachais agus réigiúnach, i gcás inarb ábhartha; (c)bonneagar sár‑ríomhaireachta agus sonraí hipearnasctha den chéad scoth a bheidh comhtháite, dírithe ar éileamh agus dírithe ar riachtanais an úsáideora a fhorbairt, a úsáid, a leathnú agus a chothabháil san Aontas; (d)an bonneagar sár‑ríomhaireachta agus sonraí hipearnasctha a chónascadh agus é a idirnascadh leis na spásanna sonraí Eorpacha agus le héiceachóras néil chun seirbhísí ríomhaireachta agus sonraí a sholáthar do raon leathan úsáideoirí poiblí agus príobháideacha san Eoraip; (e)éiceachóras sár‑ríomhaireachta agus sonraí fíor‑iomaíoch agus nuálach san Eoraip a fhorbairt tuilleadh agus tacú leis, rud a rannchuideoidh le seasamh agus le neamhspleáchas teicneolaíochta an Aontais sa gheilleagar digiteach, a bheidh ábalta teicneolaíochtaí agus ailtireachtaí ríomhaireachta a tháirgeadh go neamhspleách agus iad a chomhtháthú ar phríomhchórais ríomhaireachta, agus feidhmchláir forbartha a bheidh barrfheabhsaithe le haghaidh na gcóras sin; (f)an úsáid a bhaintear as córais sár‑ríomhaireachta a leathnú agus príomhscileanna a fhorbairt a theastaíonn ó eolaíocht agus tionscal na hEorpa. (3)Rannchuideoidh an Comhghnóthas chun leasanna an Aontais a chosaint nuair a bheidh sár‑ríomhairí á soláthar agus tacóidh sé le forbairt teicneolaíochtaí, córais agus feidhmchláir Ríomhaireachta Ardfheidhmíochta. Cumasóidh sé cur chuige comhdhearaidh chun sár‑ríomhairí den chéad scoth a fháil, agus tabharfaidh sé cosaint ag an am céanna do shlándáil shlabhra soláthair na dteicneolaíochtaí agus na gcóras a gheofar. Rannchuideoidh sé le neamhspleáchas teicneolaíochta an Aontais trí thacaíocht a thabhairt d’fhorbairt teicneolaíochtaí agus feidhmchlár a atreiseoidh an slabhra soláthair i dteicneolaíocht Ríomhaireachta Ardfheidhmíochta na hEorpa agus cuirfidh sé a gcomhtháthú i gcórais sár‑ríomhaireachta chun cinn, córais a théann i ngleic le líon mór riachtanas sa tsochaí agus sa tionscal. Airteagal 4

Colúin ghníomhaíochta (1)Cuirfidh an Comhghnóthas an misean dá dtagraítear in Airteagal 3 chun feidhme de réir na gcolún gníomhaíochtaí seo a leanas: (a)An colún riaracháin, ag cumhdach na ngníomhaíochtaí ginearálta a bhainfidh le hoibriú agus le bainistiú an Chomhghnóthais. (b)An colún bonneagair, ag cuimsiú na ngníomhaíochtaí chun an bonneagar sár‑ríomhaireachta, ríomhaireachta candamaí agus sonraí hipearnasctha agus slán den chéad scoth a fháil, a úsáid, agus a oibriú, lena n‑áirítear glacadh agus úsáid chórasach na dtorthaí taighde agus nuálaíochta a ghintear san Aontas a chur chun cinn. (c)An colún le haghaidh chónaidhm na seirbhísí sár‑ríomhaireachta, ag cumhdach na ngníomhaíochtaí go léir chun rochtain a sholáthar ar fud an Aontais ar acmhainní agus seirbhísí sár‑ríomhaireachta agus sonraí slána ar fud na hEorpa don phobal taighde agus eolaíochta, don tionscal (lena n‑áirítear FBManna) agus don earnáil phoiblí. Áirítear na nithe seo a leanas go háirithe leis sin: (i)tacaíocht d’idirnasc na n‑acmhainní Ríomhaireachta Ardfheidhmíochta, ríomhaireachta candamaí agus sonraí atá faoi úinéireacht iomlán nó i bpáirt úinéireacht an Chomhghnóthais Ríomhaireachta Ardfheidhmíochta Eorpaigh nó á gcur ar fáil ag na Stáit Rannpháirteacha ar bhonn deonach; (ii)tacaíocht d’idirnasc na mbonneagar sár‑ríomhaireachta agus ríomhaireachta candamaí le spásanna coiteanna sonraí Eorpacha an Aontais, agus bonneagair néil chónasctha, shlána; (iii)tacaíocht d’fhorbairt, fáil agus oibriú ardáin le haghaidh cónascadh rianúil agus soláthar seirbhíse slán do sheirbhís sár‑ríomhaireachta agus ríomhaireachta candamaí agus bonneagar sonraí, lena mbunaítear pointe rochtana ilfhreastail le haghaidh aon seirbhís sár‑ríomhaireachta nó sonraí arna mbainistiú ag an gComhghnóthas, ag tabhairt pointe iontrála aonair d’aon úsáideoir. (d)An colún teicneolaíochta, ag dul i ngleic leis na gníomhaíochtaí chun tacú le clár oibre uaillmhianach i gcomhair taighde agus nuálaíochta chun éiceachóras sár‑ríomhaireachta iomaíoch agus nuálach den chéad scoth a fhorbairt, agus a gcomhtháthú i gcórais ríomhaireachta, ag cumhdach an tslabhra soláthair eolaíochta agus tionsclaíochta iomlán, chun neamhspleách teicneolaíochta an Aontais a áirithiú. Díreofar ar theicneolaíochtaí Ríomhaireachta Ardfheidhmíochta atá tíosach ar fhuinneamh. Rachaidh na gníomhaíochtaí i ngleic leo seo inter alia: i)comhpháirteanna micrea‑phróiseála ísealchumhachta, agus teicneolaíochtaí gaolmhara amhail algartaim nua, cóid bhogearraí, uirlisí, agus timpeallachtaí; ii)paraidímí ríomhaireachta atá ag teacht chun cinn agus a gcomhtháthú i bpríomhchórais sár‑ríomhaireachta, lena n‑áirítear córais Ríomhaireachta Ardfheidhmíochta agus ríomhaireachta candamaí trí chur chuige bunaithe ar comhdhearadh. Nascfar na teicneolaíochtaí sin le forbairt, fáil agus úsáid na sár‑ríomhairí ardleibhéil, lena n‑áirítear ríomhairí candamacha, agus na mbonneagar. iii)teicneolaíochtaí agus córais chun córais sár‑ríomhaireachta chlasaiceacha a idirnascadh agus a oibriú le teicneolaíochtaí ríomhaireachta comhlántacha eile, amhail ríomhaireacht néaramorfach nó chandamach agus a n‑oibriú éifeachtach a áirithiú. (e)An colún feidhmchlár, ag dul i ngleic le gníomhaíochtaí chun an tsármhaitheas Eorpach a bhaint amach agus a chothabháil i bpríomh‑fheidhmchláir agus cóid ríomhaireachta agus sonraí agus le haghaidh eolaíochta, an tionscail (lena n‑áirítear FBManna) agus na hearnála poiblí, lena n‑áirítear; i)feidhmchláir le haghaidh úsáideoirí poiblí agus príobháideacha a bhaineann leas as cumais na sár‑ríomhairí ardleibhéil agus a gcoinbhéirseacht le hardteicneolaíochtaí digiteacha amhail intleacht shaorga, anailísíocht sonraí ardfheidhmíochta, teicneolaíochtaí néil, srl., trí chóid agus feidhmchláir Ríomhaireachta Ardfheidhmíochta‑chumasaithe, mórscála atá ag teacht chun cinn sa mhargadh a chomhdhearadh, a fhorbairt agus a bharrfheabhsú; ii)tacaíocht a thabhairt, i measc rudaí eile, do Lárionaid Sármhaitheasa i bhfeidhmchláir Ríomhaireachta Ardfheidhmíochta agus do thaispeántóirí píolótacha mórscála agus binsí tástála Ríomhaireachta Ardfheidhmíochta‑chumasaithe le haghaidh feidhmchláir agus seirbhísí mórshonraí i raon leathan earnálacha eolaíochta agus tionsclaíochta. (f)An colún maidir le húsáid agus scileanna a leathnú, agus é mar aidhm aige an tsármhaitheas a chothú in úsáid agus scileanna sár‑ríomhaireachta, ríomhaireachta candamaí agus sonraí ina gcuirtear sineirgí le ríomhchláir agus le hionstraimí eile san áireamh, go háirithe an Clár don Eoraip Dhigiteach, an úsáid eolaíoch agus thionsclaíoch a bhaintear as acmhainní sár‑ríomhaireachta agus feidhmchláir sonraí a leathnú agus an rochtain agus an úsáid a bhaineann an tionscal as bonneagair sár‑ríomhaireachta agus sonraí i gcomhair na nuálaíochta a chur in oiriúint do riachtanais tionsclaíochta; agus pobal eolaíoch eolach ceannródaíoch agus lucht oibre oilte a sholáthar don Eoraip i gcomhair ceannaireacht eolaíochta agus chun claochlú digiteach a dhéanamh ar an tionscal, lena n‑áirítear tacaíocht agus líonrú na Lárionad Náisiúnta Inniúlachta um Ríomhaireacht Ardfheidhmíochta agus na nIonad Barr Feabhais um Ríomhaireacht Ardfheidhmíochta (g)Comhar idirnáisiúnta: Ag teacht leis na cuspóirí beartais sheachtraigh agus le tiomantais idirnáisiúnta an Aontais, gníomhaíochtaí atá ábhartha do chur chun cinn an chomhair idirnáisiúnta sa tsár‑ríomhaireacht a shainiú, a chur chun feidhme agus a bheith rannpháirteach iontu chun dúshláin dhomhanda eolaíochta agus shochaíocha a réiteach, agus iomaíochas éiceachóras soláthair agus úsáideora na Ríomhaireachta Ardfheidhmíochta san Eoraip á chur chun cinn ag an am céanna. (2)I dteannta na ngníomhaíochtaí a liosta